Президентимиз ўтган ҳафтада «Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида»ги Фармонни имзолади.\nХўш, ушбу ҳужжатнинг қабул қилинишига қандай ҳаётий зарурат бор эди?\nҚайд этиш керак, ушбу Фармон қабул қилингунга қадар Олий Мажлис ҳузуридаги Суд ҳокимияти мустақиллигини таъминлашга кўмаклашувчи комиссия томонидан тузилган ишчи гуруҳ аъзолари жойларга чиқиб, суд ҳокимиятининг чинакам мустақиллигини таъминлаш борасида муаммоларни таҳлил қилиш ва жойлардаги аҳволни кўздан кечирди. Суд тизими ходимлари билан учрашувлар ўтказиш билан бирга, аҳоли, жамоатчилик вакиллари, нодавлат-нотижорат ташкилотлари ҳамда секторлар раҳбарлари билан ҳам суҳбатлашиб, бу борадаги мавжуд камчиликларни бартараф қилишга қаратилган фикр ва таклифлар олинди.\nШу аснода ишчи гуруҳ суд ҳокимиятининг чинакам мустақиллигини таъминлаш борасида ўз ечимини кутаётган бир қатор муаммолар борлигига гувоҳ бўлди. Хусусан, суд ходимларини ўз вазифалари билан боғлиқ бўлмаган ишларга жалб қилиш, суд тизимини аҳоли билан мулоқот қилиш бўйича ахборот хизмати мавжуд эмаслиги, судда ишни кўриб чиқишда ва суд иш юритувига ахборот-коммуникация тизимини кенгроқ жорий қилиш кераклиги, суд тизими моддий-техник таъминотидаги муаммолар аниқланиб, уларни бартараф қилиш борасида тегишли таклифлар тайёрланди. Энг асосий эътибор-аҳолининг суд тизимига ишончини ортиши учун тўсқинлик қилаётган омилларни аниқлаш ва уларни бартараф қилиш бўйича таклифлар ишлаб чиқишга қаратилди.\nЭндиликда, Фармон билан юқорида қайд этилган муаммо ва камчиликларнинг аниқ ечимига қаратилган ҳуқуқий механизмлар яратиб берилмоқда. Хусусан, ушбу ҳужжат билан ортиқча суд босқичларини бекор қилиш орқали суд тизимига «бир суд — бир инстанция» тамойилини жорий этиш белгиланди. Яъни суд ишларини назорат тартибида кўриш институти тугатилади ҳамда бир судда ишларни икки босқичда (биринчи ҳамда апелляция ёки кассация) кўриш амалиётига барҳам берилмоқда.\nБу айни муддао бўлди. Сабаби, аввали суд ишларини қайта кўриш бўйича суд инстанцияларининг кўплиги натижасида фуқароларни судда кўрилган ишлар бўйича қайта-қайта бир нечта суд инстанцияларига қатнаб, вақт ва маблағларни сарф қилиб сарсон бўлаётган ҳолатлари ҳам кузатилган эди.\nШу билан бирга, қонуний кучга кирган суд ҳужжатлари арзимаган важ билан Олий суд томонидан назорат тартибида қайта кўриб, бекор қилиниши натижасида суд ҳужжати ижросини таъминлаш билан боғлиқ жараённи чалкашликка олиб келиши билан бирга, фуқароларни суд тизимига бўлган ишончини пасайиши ва бу борада ҳақли эътирозларига сабаб бўлаётган эди.\nШунингдек, юқоридаги ҳолатлар натижасида айрим ҳолларда битта мазмундаги суд ишларини бир неча йиллаб, керак бўлса 10 йиллаб қайта-қайта кўриб чиқилишига ва якуний тўхтамга келувчи суд қарори қабул қилинмаётганлиги ҳақида фуқаролардан шикоят келиб тушаётган эди.\nРақамларга эътибор қаратсак, 2019 йилнинг ўзида айни бир вилоят судида биринчи ва апелляция (кассация) инстанциясида кўрилган ишларнинг 13 мингга яқини Олий судда ўзгартирилган ёки бекор қилинган. Бу рақамларнинг ортида қанча вақт ва маблағ сарфланганини тасаввур қилиб кўринг.\nШу билан бирга, БМТнинг махсус маърузачиси Д.Гарция-Сайян, Иқтисодий ривожланиш ва ҳамкорлик ташкилоти ва бошқа халқаро экспертлар суд тизимида назорат инстанцияси мавжудлигини жиддий танқид қилганди.\nАхир, судга нажот, адолатли ечимни истаб келган фуқаронинг даъвоси бўйича судда аниқ ҳуқуқий ечими топилсагина ҳамда суднинг қарори «ўзгарувчанлик хусусияти»га эга бўлмасагина, фуқаронинг суд тизимига бўлган ишончи ва ҳурмати ошиши мумкин.\nШундан келиб чиқиб, ҳар бир суд инстанциясида кўриладиган ишлар бўйича судьяларнинг масъуллик ва жавобгарлик ҳиссини ошириш ва кейинчалик бекор бўлмайдиган ва ўзгартирилмайдиган суд қарорини қабул қилиш тизимини янада ривожлантириш керак бўлади. Чунончи, бунинг учун судья суд қарор қабул қилишда фақат ва фақатгина қонунга таяниш амалиётини яна такомиллаштириш лозим.\nХулоса қилиб айтганда, Фармон ижросининг тўғри ва сифатли ташкил қилиниши суд ҳокимиятининг янада мустақиллиги таъминланишига ва аҳолининг суд тизимга бўлган ишончи янада ортишига хизмат қилади.\nКўришлар сони: 445


Депутатлар кам таъминланган оиланинг бир нечта муаммосини ҳал этди | Ўзбекистон Халқ демократик партияси\nДепутатлар кам таъминланган оиланинг бир нечта муаммосини ҳал этди\n2020-10-05 10:00:57 947\nХалқ депутатлари Муборак туман Кенгашидаги партия гуруҳи аъзолари Алима Парпиева ҳамда Ханифа Тўраева “Истиқлол” маҳалласида яшовчи эҳтиёжманд оила бекасининг мурожаатини ўрганди.\nСайёра Рўзиқулованинг оиласи кам таъминланган. Уйининг том қисмида шифер йўқлиги учун ёғингарчилик мавсумида қийналади. Томорқасидаги ердан фойдаланиш учун сув масаласини ҳал этиш керак эди. Хонадонини электр энергияси линиясига улаш ҳам муаммо бўлиб турганди. У ушбу масалалар бўйича депутатларга мурожаат қилди.\nДепутатлар томонидан туман Бандликка кўмаклашувчи марказ ҳамда туман Давлат Солиқ инспекциясига депутатлик сўровлари билан чиқиш орқали оилага амалий ёрдам кўрсатилди.\nТуман Бандликка кўмаклашувчи марказ томонидан субсидия бериш орқали суғориш учун качалка насос ўрнатиб берилди. Туман Давлат солиқ инспекцияси ёрдамида уйнинг том кисмини таъмирлашга шифер ва қурилиш буюмлари олиб берилди. Депутатларнинг ўзлари уйни электр-энергияси линиясига уланишига ёрдам кўрсатишди.\nҲозир уйнинг том қисмини ёпиш ишлари бошланган.


Эй-й, Худога шукур, уларсиз қиззиқ бўлмас эди!.. – AllSportuz.com\nЭй-й, Худога шукур, уларсиз қиззиқ бўлмас эди!..\nУЕФА “Барселона”, “Ювентус” ва “Реал” га қарши интизомий ишни тўхтатди!..\nБугун мустақил УЕФА Апелляция суди томонидан “Барселона”, “Ювентус” ва “Реал” га қарши “Суперлига” деб номланган лойиҳа муносабати билан УЕФАнинг ҳуқуқий базасини бузилиши мумкинлиги тўғрисидаги интизомий ишни вақтинча тўхтатиб туриш тўғрисидаги қарорни эътиборга олади.\nИшни вақтинча тўхтатиб туриш тўғрисидаги қарор УЕФА Апелляция суди томонидан Швейцариянинг ваколатли органларининг 2021 йил 2 июндаги расмий хабарномасидан сўнг қабул қилинди. Ушбу билдиришнома 2021 йил 20 апрелдаги юридик шахс томонидан Европа Супер Лигаси Компанияси СЛ Мадриднинг 17-сонли тижорат судига (“Буюртма”) юборилган суд ҳаракатларига тааллуқлидир. Мустақил УЕФА Апелляция судининг қарори Швейцариядаги Буюртманинг қонунийлигини ҳисобга олмаган ҳолда чиқарилган. Ушбу учта клуб “Суперлига” деб номланган лойиҳа билан боғлиқ интизомий жазолардан ўзини ҳимоя қилишга уринди, дейилади хабарда.\nУЕФА нима учун ишни тўхтатиб қўйиш кераклигини тушунади, аммо ўз позициясида ишончли бўлиб қолади ва ҳар томонлама ҳимоя қилишни давом эттиради.\nСпорт арбитраж судига шикоят қилиш ҳуқуқи билан спортдаги интизомий процедураларнинг қонунийлиги узоқ вақтдан буён спортда одил судловни амалга ошириш учун зарур деб тан олинган. Инсон ҳуқуқлари бўйича Европа суди, Европа Иттифоқи судлари ва Швейцариянинг Федерал Адлия суди интизомий / ҳакамлик қоидалари қонуний спортга оид манфаатлар билан асосланади деган қарорларни бир неча бор чиқарган. Шундай қилиб, УЕФА нафақат ўз низомлари ва қоидаларига, балки Европа Иттифоқи қонунчилигига, Инсон ҳуқуқлари бўйича Европа конвенциясига ва Швейцария қонунчилигига биноан Суперлига деб номланган клубларнинг хатти-ҳаракатлари бўйича мустақил текширув олиб борди.\nУЕФА Апелляция суди ушбу интизомий текширувни иложи борича тезроқ қайта бошлаши учун УЕФА миллий ва Европа Иттифоқи қонунларига қатъий мувофиқ барча зарур чораларни кўради.\nPrevious Бир тишлам нон берсанг ҳам сенда ўйнайман!..\nNext Украина футболчилари, шарафли қахрамонлар!.. Тўрга ўтишсин!..\nЕвро—2020. Италия гуруҳ босқичида 100 фоизлик натижа кўрсатди, Уэльс ҳам кейинги босқичда. Швейцария эса қолган гуруҳлардаги ўйинларни кутишга мажбур (+видеошарҳ)\n“Отарчи” ларга куни қолаётган футбол: Чемпионлар лигасида энди қўшиқчи ҳам тўп суради!\nДавлат футболни молиялаштирмаса, нима бўлади?\nЎзбекистон таэквондо терма жамоаси бош мураббийи ўлдириб кетилди\nРоналду бир жиҳат бўйича омадсиз натижа қайд этмоқда\nМоуриньо: “Ҳар доим ўзим учун янги муаммо топаман”\nШунчаки даҳшат: Бектемир Мелиқўзиев проф боксдаги 8-жангида аянчли нокаутга учради (нокаут видеоси)\nЕвро-2020. Испаниядан навбатдаги омадсиз натижа (+видеошарҳ)\nЭриксеннинг рафиқаси эрининг соғлиги ҳақида маълумот берди\nМесси ва Неймар жуда ҳам “майдалашиб” кетди!!!\nАфсонавий гимнастикачи Оксана Чусовитина 46 ёшга тўлди. У Токио Олимпиадасида қатнашади\nҲозир ҳамма жаҳлда, ҳамма…


«Қўшчинор»даги кўзбўямачиликлар — Ishonch Gazetasi\nСамарқанд вилояти ҳокимлиги, вилоят касаба уюшма ташкилотлари бирлашмаси кенгашининг жорий йил 31 мартда қабул қилинган қўшма қарорига мувофиқ 23 та стационар, 55 та кундузги оромгоҳда меҳнаткашларнинг 21 130 нафар фарзанди дам олдирилиши лозим эди.\nЁз мавсумига пухта тараддуд кўрган аксарият оромгоҳларда соғломлаштиришнинг биринчи давраси якунланди. Аммо Нуробод туманидаги туман халқ таълими бўлимига тегишли «Қўшчинор» оромгоҳида таъмирлаш, тузатиш ишлари аччиқ ичакдек чўзилгани боис мавсумни бошлаш пайсалга солиб келинди. Ниҳоят, оромгоҳ раҳбари Муҳиддин Эшбоевдан хушхабар келди. 19 июндан болалар қабул қилинибди.\nНега бунча кеч? Чунки қарор ижросини таъминлашга масъул этилган комиссия оромгоҳдаги ишлар ўлда-жўлдалиги боис мавсумни бошлашга изн бермасдан келаётган эди. Ҳартугул, нурободликлар уддасидан чиқибди-да, деб ўйларсиз?\nАслида эса… улар вазиятдан чиқишни «уддалабди».\nҲақиқий манзарага эътибор қиладиган бўлсак, икки кун мобайнида жамланган 76 нафар ўғил ва қиз битта павильонга жойлаштирилган. Чунки мавжуд иккита павильондан биттасида таъмирлаш ишлари ҳануз поёнига етмаган. Қурувчилар жонини Жабборга бериб, камчиликни тузатишга уринишяпти. Оромгоҳ раҳбари Муҳиддин Эшбоев икки-уч кун ичида иккинчи павильон ҳам ишга тушиши, аниқроғи, 21 июнь куни кечгача ўғил ва қиз болаларнинг ўрин-жойлари алоҳида павильонларга кўчирилишини билдирди.\nТуманнинг турли ҳудудларидан келган болалар оромгоҳнинг аҳволидан ҳайрон. Иш юритув ҳам антиқа. Қозон тўла овқатлар сифати ҳақида гапиришнинг ўзи ортиқча. На таомнома тузилган, на озиқ-овқат маҳсулотларининг кирим қилинган ҳужжатлари бор. Муҳиддин Эшбоев эса ҳужжатларни «фолончи олиб кетиб қолибди», дейишдан нарига ўтмади. Антиқа ошхонанинг антиқа ошпазини кўриб янада ҳайратингиз ошади. Ошпаз Фарҳод Эшбоев оёғида шиппак, спорт шалвари, тиззагача тушган кўйлак билан ўсган соч-соқолда қозон ковлайди.\n– Юз кишига мўлжаллаб таом тайёрланганди, – дея ҳолатга изоҳ беради оромгоҳ раҳбари.\n– Болалар сони 76 нафар-ку?\n– Қолиб кетмайди, ходимлар, қолаверса, бу ерда ишлаётган қурувчиларга ҳам улашамиз, – дея вазиятга аниқлик киритади у.\nИвирсиган уйдан меҳмон ҳам, файз ҳам қочади. «Қўшчинор»даги ҳолат ана шундай. Уч кунни шу ҳолатда ўтказган болалар яна тўққиз кунга чидаб берса бўлгани. Шу билан биринчи давра поёнига етади. Қолгани туман ва оромгоҳ раҳбарлари виждонига ҳавола.


Илон Маск: Марсда ўлишни орзу қиладиган миллиардер — Sof.uz\nБеҳзод Мамадиев 28.09 10:37 415 Колумнистлар\nЭшли Венснинг "Илон Маск" китобини иккинчи марта ўқиб чиқдим, аниқроғи аудио китобини тингладим.\nКитоб «SpaceX» ва «Tesla» компаниялари асосчиси Илон Маск биографиясига бағишланган.\nАлбатта, ўқишингизни қаттиқ тавсия қиламан.\nКитобни ўқиб, Илон Маскнинг ҳаётий эътиқоди ҳақида шундай хулосага келиш мумкин: физика қонунларига зид келмаса, ҳар қандай нарсани амалга ошириш мумкин.\nМаск ташкил қилган компаниялар камида уч соҳада инқилоб ясади: онлайн тўлов тизими (PayPal), автосаноат ва энергия (Tesla) ҳамда фазо индустрияси (SpaceX).\n«PayPal» (дастлабки номи X.com) орқали у гигант банклар шу пайтгача амалга оширмаган ишни бажарди: интернет-банк ва онлайн тўлов тизимларини бошлаб берди.\n«Tesla» орқали нафақат автонасоатни, балки энергия дунёсини титратди: электромобилларнинг оммалашиши ортидан анъанавий автомобиль саноати йўқ бўлиш арафасида турибди; батарея ва қуёш энергияси бўйича яратган кашфиётлари эса бир неча асрлик нефть ва кўмир саноатининг томирига болта урмоқда.\n«SpaceX» эса имконсиз нарсани рўёбга чиқарди: шу пайтгача хусусий компаниялар у ёқда турсин, фақат саноқли давлатлар ҳукуматлари шуғуллана олган космик индустрияда нафақат муваффақиятли бизнес қура олди, балки қайта фойдаланиш мумкин бўлган ракеталар яратиб, соҳада мисли кўрилмаган инқилоб ясади.\nМаскнинг мақсади инсонларни бир неча планеталарда яшайдиган мавжудотга айлантириш. «SpaceX»ни шу мақсадда ташкил қилган. Мақсади Марс сайёрасида колония қуриш ва умрининг сўнгги йилларини ўша ерда ўтказиш. Унга кўра, одамзотда бошқа чора ҳам йўқ; чунки сунъий интеллект шу даражада кучайиб кетадики, у инсон назоратидан чиқиб, одамнинг ўзига қарши уруш бошлаши мумкин («Терминатор» фильмини эсланг). Шу боис озамзот Ерни тарк этиб, бошқа сайёрага кўчиш учун тайёр туриши керак, дейди у. Булар ҳазил эмас, Маск ҳақиқатда юз беришига ўзи ишонадиган фаразлар.\nКитобда Илон Маскнинг шахсияти ҳам яхши очиб берилган. Иш ва бизнесга келганда, у жуда шафқатсиз. Ходимларига ҳаддан зиёд талабчан. Улардан 15-16 соатлаб ишлашни талаб қилади. Вазифасини бажара олмаганларни аяб ўтирмайди, ўша заҳотиёқ ишдан бўшатади.\nБир мисол: ўн йилдан зиёд шахсий ёрдамчиси бўлган, барча кундалик ишлари ва режаларини бошқариб борадиган аёлни ойлигини оширишни сўрагани учун ҳайдаб юборган. Аслида Маск учун битта ходимнинг ойлиги муаммо эмас, аммо у асоссиз талаб ва шикоятларни қабул қила олмайди. Ойлигини оширишни сўраган ёрдамчисига икки ҳафта таътилга чиқ, ўйлаб кўраман, дейди. Ёрдамчиси кетгандан кейин унинг ишларини икки ҳафта ўзи бажаради. Қайтиб келгандан кейин, сенга эҳтиёжим йўқ экан, деб ишдан бўшатади.\nБу жиҳатлари билан у афсонавий Стив Жобсга ўхшаб кетади. Лекин инсон сифатида Маск «Apple» асосчиси Жобсдан яхшироқ деб ўйлайман. Илм-фан ва технологияга қўшган ҳиссаси бўйича ҳам Маскнинг ютуқлари кўпроқ.\nАйни пайтда Маск ўзи учун ҳам жуда талабчан. Ҳар куни 15-20 соатгача ишлайди. Офисида ётиб қоладиган кунлари кўп бўлади.\nДунёнинг энг бой одамларидан бири бўлишига қарамай, дам олишни, бошқарувни бошқаларга беришни ўйламайди. Компанияларини, улар яратаётган янги маҳсулотларни шахсан ўзи назорат қилади, муҳим ишларни деталларигача ўзи бошқаради.\nМаск шунчаки яхши менежер эмас, балки қилаётган ишини жуда яхши биладиган раҳбардир. Автомобиль ва батареялардан тортиб, ракета яратишгача бўлган барча ишларнинг дизайнида ҳам, муҳандислик ишларида ҳам шахсан ўзи иштирок этади.\nИлон Маск серфарзанд бўлиш тарафдори экан. Ақлли одамлар ўзларидан кўпроқ зурриёт қолдириши керак, дейди у. 49 ёшли Маскнинг олтита ўғли бор.\nЯхши бир янгилик: Китоб муаллифи Эшли Венс билан «Твиттер» орқали гаплашдим. Унинг китоби тез кунларда Ўзбекистонда ҳам чоп этилар экан. Нашр қилиш ҳуқуқи «Азбо» нашриётига берилибди.\nБугун, 15:10 57 Иқтисод\nБугун, 14:39 168 Тиббиёт\nБугун, 13:57 59


Баварияда сайёҳлик автобуси фалокатга учраши оқибатида 18 киши ҳалок бўлди\n20:06 / 03.07.2017\nБавария маъмурий округи Юқори Франкония полицияси Баварияда сайёҳлик автобуси фалокатга учраши оқибатида 18 киши ҳалок бўлганини тасдиқлади.\nЙТҲ 3 июль эрталаб Германиянинг жанубидаги А9 шоссесида юз берган. Саксониядан сайёҳларни олиб келаётган автобус юк машинаси билан тўқнашиб, ёниб кетган. Автобусда 46 йўловчи ва 2 ҳайдовчи бўлган. 30 га яқин жабрланганлар ҳақидаги маълумот дарҳол берилган, қолганларнинг тақдири эса яна бир неча соат номаълум бўлиб қолган, улар бедарак йўқолган деб ҳисобланганлар. Қутқарувчилар омон қолганларни қидиришга вертолёт жалб қилганлар. Автобаннинг авария юз берган қисми узоқ вақтга тўсиб қўйилган.\n"30 йўловчи автобусни тарк эта олган. Улар жароҳат олганлар, улар орасида оғир яраланганлар бор, улар қутқарув вертолётларида шифохоналарга етказилганлар. Қолган 18 киши ёнаётган автобусда ҳалок бўлган", дейилган полиция сайтида.\nПолицияда таъкидланишича, қурбонлар орасида 66 ёшдан 81 ёшгача бўлган аёл ва эркаклар бор. Жиноят полицияси мутахассислари ва суд тиббиёт экспертлари жасадлар шахсини ўрнатиш билан шуғулланишмоқда.\nАвтобус ҳайдовчиси ҳалок бўлган. Юк машинаси ҳайдовчисига ҳеч нарса қилмаган.\nҲукумат ЙТҲни тергов қилмоқда. Мамлакат транспорт вазири Александер Добринтнинг айтишича, ёнғин нима учун бунчалик тез тарқалгани ноаниқлигича қолмоқда.\nГермания ҳукуматининг расмий вакили Штеффен Зайберт ҳалок бўлганлар оилаларига ва жабрланганларга ўз ҳамдардлигини ва фавқулодда хизматларга миннатдорчилигини билдирган. Унинг айтишича, мамлакат канцлери Ангела Меркель автофалокат ҳақидаги хабарга "катта хавотир" билан муносабат билдирган.\nЕЧЛ. "Реал" сафарда "Бавария"ни мағлуб этди


Кўнгил - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 15 Ноябр 2018\tКӯришлар: 386\nкетаверарди. Бу ёқда мактаб борми, дарс борми - ўйлаб ўтирмасди. Унинг милтиғи ҳам йўқ эди. Лекин, у нолимас, онасига, милтиқ олиб бер, демас, овга бораётганларга эргашиб кетаверарди. Овга боргач, кийимларимизни пойлаб, олов ёқиб ўтирар, овимиз барор олган бўлса, биздан ортиқроқ қувонарди.\nШоша-пиша уйга кириб кийиндим. Яримта нонни бўлиб, киссага солдим-да, милтиқни олиб, девор оша кетдим. Бундай вақтда биров кўрмасин, дейсан. Лекин, албатта кўради. Деворларнинг таги билан пишиллаб кетаётсам, тўп этиб елкамга бир лўмбоз қор тушди. Нарига ўтиб қарадим. Нурмат Качал деган одам курагининг сопини кўкрагига суяб қўйиб, ҳовучига куҳлаяпти.\n- Овлар барор олсин! - деди у. Бош ирғадим.\n- Пойлаб ўтирарканмиз-да? Илжайдим.\n- Ахир, мактабинг бор-ку? - деди онаси.\n- Мактаб қочиб кетмайди, энажон, - деди Назрулла.\nҚор бўралайди. Тоғ кўринмайди. Лекин, оёқларимиз адашмай олиб боряпти бизни. Дўнгликка чиқиб бордик. Бу ерда туман бор эди. Шунинг учун қор сийрак ва юмшоқ ёғарди. Атрофга қулоқ солдик. Каклик сайраши эшитилмади. Энгашиб, қорни кўздан кечирдик. Из ҳам йўқ эди.\n- Шапалоқхонага борамиз, - деди Назрулла.\nБордик. Кириб чиқдик. Тошларга ёпишиб юрадиган чўпоналдарғич қушидан бўлак ҳеч нарса йўқ эди.\n- Ҳук дарага борамиз.\n- Ҳайдар булоққа борамизми?\nҲафсаламиз пир бўлди. Куннинг қай маҳал бўлганини ҳам билиб бўлмасди. Осмон ҳам оппоқ. Бир камарга кириб, бодомчадан олов қилдик-да, нонларимизни чўққа иситиб едик.\n- Мен катта йўл билан кетаман, - дедим Назруллага. - Милтиқ уйларингда туратурсин.\nКелишдик. Бироқ қишлоққа олиб тушадиган, эрталабки дўнгликка чиққан ҳам эдик, чап томонимиздан, «как-как… какиба-какиба…» деган овозларни эшитиб қолдик. Негадир мен жаҳл билан Назруллага «ёт!» дедим-да, чўнқайиб югура кетдим. Дўнгликнинг лабига - ердан ёриб чиққандай уюм тошлар ёнига бориб, пастга мўраласам, бир гала каклик турнақатор тизилиб, ёнбағирни қиялаб боряпти. Қоқ белини кўзлаб отдим. Какликлар чуғурлаб кўтарилди-да, қанотларини думлари томон қайирганича дўнгликнинг орқасига ўтиб кетишди. Фақат биттасигина ерга туша бошлади. Отдим пастга ўзимни. Думалай-думалай, йиқила-сурила какликка етдим ва қўлларимни ёйиб, ўзимни унинг устига ташладим. Каклик қўлимда! У дириллайди, қуралай кўзларини жовдиратиб, қип-қизил оёғини таранг чўзади. Пичоқ Назруллада эди, унинг келишини ҳам кутмай тишим билан какликнинг кекирдагини узиб ташладим. Шу билан овимиз барор олиб кетди. Йўлда яна битта каклик отдик. Назрулланинг қувончини! Нуқул елкамга уриб, «яша, яша, жўражон!» дейди йиғламсираб. Шундай қилиб, иккита какликни белга осиб, қишлоққа қайтдик. Мен тўғри уйга кетмоқчи эдим, Назрулла қўймади:\nОнаси дарров кўрпача тўшади, печкага кўмир солди. Мен печ ёнига - пўстакка ўтириб, музлаб тарашадай бўлиб қолган шимим почаларини ўтга тоблай бошладим.\n- Гўшт қовуриб берайми? - деди Назрулланинг онаси.\n- Нима, икковиниям менга бермоқчимисан?\n- Униси семиз экан, - деди Назрулла яланиб, - буниси ориқ экан, мазаси йўқ.\n- Нарзи, сенга бир гапим бор, - дедим.\n- Хайр энди, - дедим. - Тезроқ боришим керак уйга.\n- Ҳм… - деди Назрулла. - Лекин буниси жудаям оғир экан…\n- Ҳа… - дедим ва кетдим. Лекин, кўчага бурилаётиб, ўгирилиб қарадим. Назрулла бўйнини қашиб турар, менга пастдан тикиларди.\n- Бозорқўм холанг чақириб кетди, - деди момом.\n- Қалай, бўрими, тулкими? - деди отам.\n- Қани каклик? Момо?!\n- Мен қандай билай, болажон! - деди бувим. - Менга берган бўлмасанг. Гапгаям жавоб бермадинг-у.\n- Нарзи… Юр, - дедим. У бош қимирлатди.\n- Бугун отганимнинг ҳаммаси сеники, - дедим. Назрулла бошини кескин кўтарди.\n- Нима кераги бор! Зор эмасман! Гап… Гап кўнгилда, тушундингми? - деди у ва куракни қорга зарб билан санчиб уйига кириб кетди.\nБугун: 17-01-2020 22:08:30


МУСТАКИЛЛИК НЕЬМАТИ ШУКРОНАСИ — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nМустақил диёрда, фаровон, тинч-тотув яшаб юрганимиз учун Аллоҳ таолога беадад ҳамду санолар бўлсин. Аллоҳ таоло бизга берган буюк неъмат она Ватанимиз мустақил бўлганига ҳам 28 йил бўлди. Ўтган йиллар мобайнида, барча соҳаларда бўлгани каби, дин ва ибодат масалаларида ҳам эркинлик, яхши шароитлар ҳаётимиздан мустаҳкам ўрин олди. Аллоҳ таолонинг неъматларини катта-кичик демай, ҳаммасини бирдек кўриб, шукрини бажо келтиришимиз зиммамиздаги бурчимиздир. Албатта, Аллоҳ таоло ҳам ана шунда бизлардан рози бўлади. Қуръони каримда бу ҳақда шундай марҳамат қилинган:\n“Агар шукр қилсангиз У сизлардан рози бўлур”. (Зумар сураси 7 оят).\nУшбу оятдан маълум бўладики, оламлар Роббиси розилигини топишни истаган ҳар бир банда доимо Унга ҳамд айтиб, неъматларига шукрона келтириши, ҳар қандай ҳолатда ҳам шукрона калимасини такрорлаб юришга одатланиши зарурдир. Саъид ибн Жубайр розияллоҳу анҳудан ривоят қилинади: Расули акрам соллаллоҳу алайҳи васаллам дедилар: “Жаннатга биринчи бўлиб кирадиган киши фаровонлик ва танглик кунларда ҳам Аллоҳ таолога ҳамд айтиб юрувчи кишидир”.\nНеъматнинг Аллоҳдан эканлигини билишнинг ўзи ҳам ана шу шукрнинг бир навъидир. Фузайл бин Иёз розияллоҳу анҳу Сабаъ сурасининг 13-оятидаги:\n“(Эй) Довуд оиласи! (Бу неъматларнинг) шукронаси учун амал (ибодат) қилингиз! Бандаларим орасида (Аллоҳга) шукр қилувчиси оздир”, — деган жумласининг тафсирида шундай ривоятни келтирадилар: Бир куни Довуд алайҳиссалом Аллоҳ таолога муножот қилиб: “Эй Роббим! Мен ўзимча сенга шукр қилишим мумкин? Ҳолбуки Сенга шукр айтишимнинг ўзи ҳам Сенинг бир неъматинг-ку?!”, — деб сўрадилар. Шунда Аллоҳ таоло: “Эй Довуд, мана эндигина ҳақиқий шукрни адо этдинг” — деди. Яъни, банданинг унга берилган неъматларга шукрона келтиришининг ўзи ҳам Аллоҳ таолонинг бир неъмати экан.\nБизлар ҳам ўзимиз баҳраманд бўлиб турган неъматлар устида бир мулоҳаза қилиб кўрайлик. Аллоҳ таолонинг сизу бизга берган энг улуғ неъматларидан бири, юртимизнинг 28 йиллик тўйини нишонладик. Ватанимизнинг истиқлолга эришиши шарофати билан қанчадан қанча неъматларга мушарраф бўлдик. Мустақилликдан олдин мана бундай масжидларни тўлдириб, ёшу қарилар эмин эркин ибодатларимизни адо этишимиз қаёқда эди. Юртимиз йилдан йилга обод бўлиб, халқимиз фаровонлиги йил сайин ортиб бормоқда. Демак, биз бунга жавобан кеча-ю кундуз бу неъматларнинг шукронасини адо этиб бормоғимиз лозим бўлади.\nАйримлар орамизда борки, доимо куфрона неъматдан ўзга нарсани билмайдилар, яъни ношукрлик ва нонкўрлик қиладилар. Ҳақиқий мўмин киши учун ибодатини бемалол қилишдан ўзга бир неъмат бўлмаса керак. Мустабид шўролар даврида фақат ҳайитлар ўқилар эди. Уни ҳам бошқа мамлакатлар совет иттифоқида диний эркинлик йўқ дегани учун ўша пайтда ийдларни ўқишга рухсат берилган эди. Энди қандай қилиб маъруза-ю ибодат қилинганлигини ёши улуғ имомларимиздан сўранг. Ҳозирда Яратганга беадад шукроналар бўлсинки, ҳайиту жума намозларидан ташқари беш вақт намоз масжидларга бемалол, ҳеч бир тўсиқсиз адо этилмоқда. Бундай неъматнинг шукронасини қилмаган одам албатта, куфрона неъмат қилган бўлади-да.\nАллоҳ таолога ҳамду сано айтиш, Унинг неъматлари шукрини адо этиш банда учун ҳам ибодат ҳамда Парвардигорнинг унга берган катта мукофотидир. Пайғамбаримиз соллаллоҳу алайҳи васаллам ҳадисларининг бирида марҳамат қилиб:\n“Аллоҳ таоло бандага кичикми, каттами бир неъмат берса ва банда унинг шукронаси учун “Аллоҳга ҳамд бўлсин” деса, шунда у ўша неъматдан ҳам афзалроқ нарсага эришган бўлади”, — деганлар.\nИбн Аббос розияллоҳу анҳудан ривоят қилинади: “Пайғамбаримиз соллаллоҳу алайҳи васаллам марҳамат қиладилар: “Аллоҳ таолонинг неъматларидан икки неъмати борки, кўпчилик одамлар унинг қадрига етмайдилар. У сиҳат-саломатлик ва хотиржамликдир”, — дедилар”.\nПайғамбаримиз соллаллоҳу алайҳи васаллам дедилар: “Кимга 4 нарса берилган бўлса, батаҳқиқ унга дунё ва охират яхшиликлари берилибди. Улар: зикр айтувчи тил, шукр қилувчи қалб, сабрли бадан ва солиҳа аёл”.\nХовос тумани “Хизробод” жоме масжиди имом-хатиби


Самарқандда мудҳиш ЙТҲ натижасида ака-сингил қурбон бўлди | Qalampir.uz\nСамарқандда мудҳиш ЙТҲ натижасида ака-сингил қурбон бўлди\nЖамият\t02 Сентябрь 2019 10:14 2358\nСамарқанд вилояти, Каттақўрғон туманида юз берган йўл-транспорт ҳодисаси натижасида икки киши ҳалок бўлди. Бу ҳақда ИИВ Матбуот хизмати хабар берди.\nЙТҲ жорий йилнинг 31 август куни тахминан соат 5:30 да Каттақўрғон тумани “Баландравот” МФЙ ҳудудидан ўтувчи “Самарқанд-Бухоро” йўлида содир бўлган. Самарқанд вилоятининг Иштихон туманида яшаган 30 ёшли А.Б. Nexia автомобилида Каттақўрғон туманида яшовчи 21 ёшли Э.Ғ. бошқарувидаги КамАЗ русумли юк автомашинасининг орқа қисмига урилган.\nНатижада Nexia автомашинаси ҳайдовчиси А.Б. жароҳат олиб воқеа жойида вафот этган ва автомашинада йўловчи сифатида кетаётган 28 ёшли синглиси Н.Х. жароҳат олиб шифохонага ётқизилган ва кўрсатилган тиббий муолажаларга қарамай вафот этган.\n02 Апрель 13:06 47043\n02 Апрель 16:02 41338\n02 Апрель 16:25 39854\n04 Апрель 18:05 31298\n04 Апрель 14:33 29841


«Ташқарига чиқсам қайтиш-қайтмаслигим номаълум». Фаластинликлар «бомбалар ёмғири» остида қандай яшамоқда?\n«Оиламиз учун етарлича озиқ-овқат ва сув борлигига ишонч ҳосил қилгач, уйимизнинг энг хавфсиз бурчагига бекиниб олдик ва эсда қолган ширин хотиралар ҳақида суҳбат қура бошладик. Чунки ҳамма нарсадан кўра кулишга эҳтиёжимиз бор».\n«Одатда, Ғазода ҳар куни бизни довулчилар саҳарликка уйғотишарди, лекин биз барабан садоларини кутиб турган бир пайтимиз яқинимизга тушган бомбанинг гумбурлаган овозини эшитдик».\nЮқоридаги фикрлар уч кун давомида Исроил бомбардимонига учраган ғазоликларнинг айрим фикрларидан намуналар, холос…\nДушанба оқшомидан бери Исроил ҳаво ҳужумига нишон бўлиб келаётган Ғазо сектори дунёнинг аҳоли энг зич жойлашган минтақаларидан бири ҳисобланади.\n365 квадрат километрлик майдонда 2 миллиондан ортиқ фаластинликлар яшайди. Бошқача айтганда, ҳар квадрат километрга тахминан 5 минг 500 киши тўғри келади.\nАҳоли ўта зич бўлган бундай ҳудудга тушаётган бомба ёки ракеталар нафақат мўлжалга олинган нишонга, балки унинг атрофида яшайдиган кўплаб одамлар ҳаётига таъсир қилиши аниқ.\nИсроил буни яхши билади. Бу эса Ғазо аҳолисининг аксариятига яхши маълум. Уларнинг фикрича, кейинги пайтларда муайян объектни эмас, айнан тинч аҳолини йўқ қилиш мақсадида бомбардимонлар уюштирилмоқда.\n«Бир дақиқа жимлик ҳукм суради, сўнг яна бомба садолари эшитилади»\nДушанба кунидан буён ҳужумларнинг асосий нишонига айланган Бейт-Ханун ҳудуди Ғазо секторининг шимоли-шарқида – Исроил чегараси яқинида жойлашган. Ҳар лаҳза ўлим таҳликаси остида яшаётган Умар Алраби ҳам Бейт-Ханундан 7 километр узоқликда жойлашган Ғазо шаҳридан.\nАйтишича, у бомбардимоннинг илк товушларини дўстлари билан ифторга йиғилганда эшитган: «Ифтор душанба куни соат 19:28да эди. Ифторлик қилмоқчи бўлган жойимизга кетаётиб, яъни соат 18:00 атрофида дастлабки бомбанинг овози қулоғимизга чалинди. Бу ҳолат такрорланмаса керак, деб ўйлаган эдик, аммо бомбардимон тўхтамади. Шу асно қимир этмай янгиликларни кузатишни бошладик.\nКейин йўлдан ўтиб кетаётганлар бизни огоҳлантиришди. «Ҳужум борган сари кучайяпти, улар кўчадаги тинч аҳолини ўққа тутишмоқда, уйингизга қайтинг», дейишди. Ўша пайт ифторлик вақти яқинлашиб қолганди, биз оғзимизни очибоқ уй-уйимизга тарқалдик».\nҒазодаги барча деразалар ярим очиқ\n24 ёшли Умар Ғазода онаси, отаси ва 27 ёшли опаси билан яшайди: «Биз уйда кутяпмиз. Ташқари хавфсизроқмикин, деб ўйладик, кейин эса уй бехавотирроқ деган қарорга келиб, ҳануз кутишда давом этяпмиз. Деразаларни очиб қўйишга мажбурмиз, чунки бомбардимон босими натижасида ойналар портлаб кетади. Лекин деразаларни ланг ҳолда очиб қўймаяпмиз – портлаш садолари жуда ҳам кучли… Бу – биз одатланиб қолган ҳолатлардан бири: ҳар бир бомбардимонда шундай қиламиз ва бутун оила ўтириб, режа тузамиз».\nҒазо шаҳридан 7 километр узоқликда – Исроил билан чегарада яшовчи Ҳасан Кабер ва унинг оиласи бомбардимон садоларини эшитиши ҳамоноқ қилган илк ишлари деразаларни очиш бўлганини айтди: «Шу ҳолат қачондир рўй беришини тахмин қилардим, лекин айнан қачонлигини билмасдим. Биринчи ракета зарбаси берилганини эшитганимда ташқарида эдим. Оёғимни қўлга олиб, уйга чопдим. Дарҳол барча ойналарни очдик. Кейин эса етарлича озиқ-овқат ва сувимиз бор-йўқлигини текширдик. Чунки бундай ҳолатлар одатда камида бир ҳафта давом этади.\nБутун бошли Ғазода ҳеч бир жой хавфсиз эмас, деган қарорга келиб, уйимизнинг энг ишончли бўлмасида ўтириб кута бошладик. Бундай вазиятларда фарзандларимни жасурликка ундаш, уларга далда ва мадад бериш менинг бурчим».\n«Уйнинг энг хавфсиз жойида ўтириб, яхши хотираларимизни эсга оламиз»\nСаид Шуайб фаластинлик қочқинлар яшайдиган Буреиж лагерида рафиқаси, ўғли, ота-онаси ва ака-укалари билан жами 12 кишидан иборат оилада яшайди.\nБуреиж лагери ҳам душанба кунидан бери Исроил ҳаво ҳужумларининг нишонига айланди.\nДушанба куни кечқурун биринчи бомба портлаганини эшитган пайт уйда бўлган 29 ёшли Шуайб дарҳол хотини ва ўғлини хавфсиз жойга олиб бориш фикрига тушади. Бироқ бир мунча вақт ўтгач, Ғазода хавфсиз жойнинг ўзи йўқлигини англаб, уйда қолишга қарор қилади.\nУлар оилавий ҳолда бир жойда ўтириб, ифтор вақти келишини кутишади.\nҲасан Кабер ва унинг оиласи ҳам сўнгги уч кун давомида уйларининг энг хавфсиз жойида эски хотираларни эслаб, кулишишган:\n«Уруш пайтида кулгига янада кўпроқ эҳтиёжимиз бор. Бундай пайтларда мени кулдира оладиган ва менга далда бера оладиган кимдир керак. Ўзим эҳтиёж туйган нарсани оиламга беришга ҳаракат қиламан. Масалан, илк кечадан бери ўтирган хонамизда икки ўғлим ва қизимга уларнинг болалигидаги қизиқ воқеаларни айтиб беряпман. Гўзал хотиралар... Кейин эса ўрнимиздан туриб, ибодат қилишга тутинамиз. Чарчаган бўлсак-да, ухлай олмаяпмиз.\nИлк кеча саҳарликдан кейин икки соатгина ухлай олдик, холос. Хотираларни ёдга олиб, суҳбатлашиб турган чоғимизда тағин бомба овози эшитилади. Кейин эса сувимиз тугаб қолганини кўрамиз. Сув олиб келишимиз керак. Мен сув келтириш учун ташқарига чиқаман, аммо ортга қайтиб келаманми, йўқми – билмайман. Ҳаёт эса давом этади, чиқиб келишим керак. Баъзида ўғлим қайсарлик қилиб туриб олади ва сув олиш учун ташқарига у чиқади. Бироқ унинг ҳам ортга қайтиш-қайтмаслиги номаълум. Ҳатто эртага бозорда ўзимизга керакли нарсалар ёки сувни топа олиш-олмаслигимизни ҳам билмаймиз».\nҒазолик 58 ёшли Ҳасан Кабернинг болалари 20 ёшлар атрофида. Улар олдин ҳам кўп марта бомбардимон остида қолишган, аммо Кабернинг айтишича, улар ҳар сафар аввалги тажрибани унутишади, чунки унутиш нормал ҳаётга қайтишнинг энг яхши усулидир:\n«Агар исроилликлар бирор нарсани, минтақани ёки бирон гуруҳни нишонга олишса, уни йўқ қилишади. Шунинг учун Исроил ҳаво ҳужуми бошланган заҳоти ҳамма нарса терсига дўнади ва вазият жудаям хавфли тус олади. Хавфсизлик деган ҳисни, ким биландир тузган режаларингизни, яқинларингиз билан алоқани, озиқ-овқат дўконига бориш эркинлигингизни бирдан йўқотиб қўясиз.\nБир томондан, мен ҳали ишлашим, оиламга ғамхўрлик қилишим керак. Шу боис сувимиз ва энг оддий эҳтиёж молларимиз етарли эканлигига ишонч ҳосил қилишим лозим. Албатта, бу кундалик ҳаёт оқимидаги жуда оддий ва нормал нарсалар, аммо бомбардимон пайти жуда ҳам қийин бўлади. Ўйлаган ягона фикримиз бу ишларнинг барчасини бажариш ва омон қолиш хаёлидир.\nЎйнаётган болалар умрига зомин бўлган бомбалар\nШуайбнинг айтишича, бомба овози ҳар янграганда у яна даҳшатга тушади ва хавфсиз жой топиш ҳақида ўйлайди. Аммо ҳар сафар умидсизликка тушиб, ўз уйида қолади: «Биз ҳамон жон талвасасида яшаяпмиз. Бир дақиқадан сўнг нима бўлишини билмаймиз, бир дақиқадан кейин уйим ўққа тутиладими, омон қоламанми, билмайман.\nҲозирги вазият бизни ақл бовар қилмас даражадаги босимга дучор қилмоқда. Энг ёмон эҳтимол миямни тинимсиз пармаламоқда. Оилам-ку ёнимда, аммо дўстларим ва қариндошларимнинг аҳволи қандайлигини билмайман. Агар биномиз ўққа тутиладиган бўлса, қаердан чиқишимиз, қайси тарафга чопишимиз керак? Бу масалада тажрибамиз бор, шундай бўлса-да, яна ҳар бир эҳтимолни кўздан кечириб чиқяпмиз.\nИлгари ҳам Исроилнинг кўплаб ҳужумлари содир бўлган, мен учун уларнинг энг ёмони 2012 йилдагиси эди. Чунки Ғазода эмасдим. Таълим олиш учун бир муддат чет элга чиққандим. Мен оиламдан шу қадар қаттиқ хавотир олдимки... Энди бирга эканимизга шукр қиляпман».\nБейт-Хунундан бўлган ал Масри оиласи эса беш нафар фарзандидан жудо бўлганини маълум қилди.\nОила аъзолари далада ишлаётганда ака-ука ва амакиваччалар ўйнаётган ҳудудга тушган ракета 2 ёшдан 11 ёшгача бўлган беш нафар бола ва уларнинг 20 ёшли амакиваччаларининг умрига зомин бўлган.\n«Бомба тушаётганда ўйлашга вақт бўлмайди»\nҒазоликларнинг аксарияти 2009, 2012 ва 2014 йилларда содир бўлган энг йирик Исроил бомбардимонларига гувоҳ бўлган.\nБаъзи ғазоликлар бомбардимон яқинлашаётганини сезганларида қаерга қочиш мумкинлигини режалаштиришади.\nБироқ Саид Шуайб ушбу режаларни амалда қўллаш мумкинлигига ишонмайди:\n«Бомба тушаётганда ўйлашга вақт тополмайсиз. Истаганингизча режа тузинг, шунчаки болаларингизни пана қилиб, уларни йўналтира оласиз, холос».\nБу сафар ғазоликларни қаттиқ ташвишга солувчи яна бир воқеа содир бўлди.\nБаъзи ғазоликларнинг айтишича, 2014 йилдан буён Исроил «дрон ракеталари» деб номланган жуда кичик кўламда зарар берувчи ракеталарни учириб келган, шу боис бомба тушган жойларга янада кучлироқ зарбалар берилишини тахмин қилиб, бунга ҳозирлик кўриш мумкин эди:\n«2014 йилдаги катта операциядан бери ҳозирга қадар муайян бинога аввалига кичик, самарасиз ракета зарбалари бериларди. Бу зарбалар бинога минимал зарар етказар, бино ичидагилар эса тезда ташқарига чиқиб оларди. Аммо энди ўшандан бери биринчи марта бундай қилишмади ва тўғридан тўғри бомбардимон уюштиришди. Қочиш учун ҳеч кимда фурсат бўлмади. Бу ҳолат жуда ҳам хавфли, чунки ухлаб ётганимизда, кўчада юрганимизда ёки уйда ўтирганимизда бир неча сония ичида нишонга айланишимиз мумкин. Тўғрисини айтганда, ҳеч ким бу бомбардимонларнинг яқин орада тамоман тугашига ишонмайди».\n«Карнай овозини кутиб, янгиликларни кузатиб борамиз»\nАвваллари каби олдин огоҳлантирувчи ўқларнинг отилмаётгани ғазоликларни айниқса тоза сув керак бўлиб турган дамларда янада кўпроқ қўрқитади.\nҒазодаги деярли барча аҳоли тоза сув муаммосидан азият чекади. Тоза сув машиналарда бидонлаб тарқатилади. Фаластинликлар сув олиш учун навбатда туришга мажбур. Электр энергиясидан ҳам кунига 8 соат фойдаланиш мумкин. Умарнинг айтишича, Рамазон ойи муносабати билан бу муддат бироз узайтирилган:\n«Сув масаласи давом этиб келаётган инқироздир. Автомобиллар келиб, карнай чалади, биз эса бидонларимизни олиб, пастга тушамиз. Суҳбатлашиб, навбатимиз келишини кутамиз. Аммо икки кундан бери беш дақиқа ичида сувни олиб, чопиб уйга қайтишга ҳаракат қиляпмиз. Чунки кўчада исталган дақиқада ўққа тутилишимиз мумкин. Аммо нима қилайлик, сув ҳам тирик қолишишимиз учун зарур».\nЭлектр энергияси ҳам ҳар оқшом соат 22:00да келади ва саҳаргача бўлади. Сешанба куни кечқурун двигателнинг яқинидаги ҳудуд бомбардимон қилингани учун электр кеч келди. Аммо биз бунга одатланиб қолганмиз, чунки электр қачон келиши ҳар доим ҳам аниқ эмас. Бундан ташқари, ҳар дақиқа янгиликлар ва кимнинг нима деганига оид хабарларга кўз югуртириб турамиз».


29 июн 2022, Тошкент вақти: 12:19\nХалқаро ғалла кенгаши маълумотига кўра, сўнгги йилларда Украина дон экспорти бўйича дунёда тўртинчи ўринда бўлган. Мамлакат 90 фоиз ғаллани хорижга Қора денгиз портлари орқали жўнатарди: Россия босқинига қадар украин ширкатлари Қора денгиз портларидан кемаларга ҳар ой қарийб беш миллион тонна ғалла юкларди.\n“ЕОИИдан чиқишимиз керак”. Россияга қарши санкциялар ва Қозоғистоннинг қайғулари\nРоссияда мигрантлар иш ташламоқда. Ойликлар камайган


Азоннинг жорий бўлиши ва ҳикмати | Azon.uz - Ахборот-таҳлилий портал\nМусулмонлар Мадинаи мунавварага келганларида, ҳали азон айтиш жорий бўлмаганди. Бу эса уларга намоз вақтларини билишда қийинчилик туғдирар эди. Гоҳ эрта келиб, намозни узоқ вақт кутишга мажбур бўлишарди, натижада баъзи ишларини бажаришга улгура олишмасди. Гоҳида эса ўзларининг ишлари билан машғул бўлиб, жамоат билан намоз ўқиш шарафидан маҳрум бўлиб қолишарди. Бу ҳар икки ҳолат ҳам уларни ташвишга қўярди. Бир куни улар бу ҳақда маслаҳатлашиб, баъзилари пайғамбар соллаллоҳу алайҳи васалламга намоз вақти кирганда байроқ тиклаб қўйишни таклиф қилишди, байроқни кўрган мусулмонлар намоз вақти бўлганлигини билиб, намозга келаверишини айтишди. Бу фикр пайғамбар соллаллоҳу алайҳи васалламга маъқул келмади. Баъзилари эса насронийлар каби қўнғироқ чалишни маслаҳат беришди. Бу ҳам пайғамбар соллаллоҳу алайҳи васалламга ёқмади. Яна баъзилари яҳудийларнинг дуди каби дуд, яъни карнай чалинса, мусулмонлар унинг овозини эшитиб намозга келишади, дейишди. Бунисига ҳам пайғамбар соллаллоҳу алайҳи васаллам хайрихоҳ бўлмадилар. Чунки пайғамбар соллаллоҳу алайҳи васаллам яҳудий ва насронийларнинг ваҳийга таянмасдан қилган ишларида уларга мувофиқ келишни истамасдилар. Саҳобалар бир қарорга кела олмасдан тарқалиб кетдилар. Абдуллоҳ Ибн Зайд ансорий розияллоҳу анҳу ҳам Расулуллоҳ соллаллоҳу алайҳи васалламнинг бу ташвишларига шерик бўлди. Унга тушида азон кўрсатилди. У киши пайғамбар соллаллоҳу алайҳи васалламнинг ҳузурларига келиб кўрган тушларини айтиб берди. Пайғамбар соллаллоҳу алайҳи васаллам “Аллоҳ сенга яхшиликни кўрсатибди”, деб қабул қилдилар ва Билол розияллоҳу анҳуга “Эй Билол, тур, намозга чақир”, дедилар. Яъни, инсонлар эшитишлари учун баланд жойга чиқ, Абдуллоҳ ибн Зайднинг айтганларига қулоқ сол ва у билан одамларни намозга чақириб азон айтгин, дедилар.\nПайғамбар соллаллоҳу алайҳи васаллам азон айтиш учун баланд, узоқроққа етадиган, ёқимли, жозибали ва эштувчини ўзига жалб қила оладиган овоз соҳиби бўлган Билол розияллоҳу анҳуни танладилар. Шу билан бирга, Билол розияллоҳу анҳу Исломдан қайтарилиб, диндан чиқиши учун азобланаётган чоғида иймонда собит туриб, тавҳидни ифодаловчи “Аҳад, Аҳад” калималарини айтиб турганлар, айнан шунинг мукофоти тариқасида тавҳид билан бошланиб, тавҳид билан якунланадиган азонни айтиш ва илк муаззинлик қилиш шарафига муяссар бўлдилар.\nБилол розияллоҳу анҳунинг намозга чақириб азон айтаётганларини эшитган Умар розияллоҳу анҳу ридоларини судраб чиқиб, шошилганча пайғамбар соллаллоҳу алайҳи васалламнинг ҳузурларига келиб: “Сизни ҳақ билан юборган Зотга қасамки, эй Аллоҳнинг расули, у кўрганни мен ҳам кўрдим”, дедилар. Пайғамбар соллаллоҳу алайҳи васаллам: “Ваҳий сендан ўзиб кетди”, дедилар.\nЯъни, азон туш билан эмас, балки ваҳий билан собит бўлганди. Аммо бу кўрилган тушлар ваҳий билан бирга содир бўлганди.\nАзон саҳиҳ қавлга кўра ҳижратнинг биринчи йили жорий бўлган. Ҳижратнинг иккинчи йили жорий бўлган деганлар ҳам бор.\nАзоннинг ҳикмати: Эшитиш ва таъаммул қилишга азондан кўра ҳақлироқ калималар бўлмаса керак. Муаззиндан кўра ҳидоятга чақирувчироқ даъватчи бўлмаса керак. Борлиқда баланд янграгувчи бу калималар бизга Аллоҳни ва Унинг ҳаққини эслатади. Бу калималар бизга бу ҳаётга нима сабабдан келганимизни ва қайси амалларни бажариш учун яратилганимизни эслатади.\nБу калималар Одам боласини тўғри йўлни топишликка ва ана шу йўлда собит туришга, шунингдек эгри йўлдан эҳтиёт бўлиб, ундан узоқда бўлишга чақиради.\nМуаззин “Аллоҳу акбар, Аллоҳу акбар” деб таъкидлаб айтган чоғда, инсонга: “Ўз нафсинг атрофида айланиб юравермай, сени тарбиялаган, сени етук қилиб яратган буюк Роббингни эслагин, барча ҳаракату-саканотларингда Уни қасд қилгин, шунда У Зот вақтинг ва ҳаракатингда сенга барака беради”, деб айтаётган бўлади. “Ким охират ҳосилини истаса, Биз унга ҳосилини зиёда қилиб берурмиз” (Шууро сураси, 20-оят).\nМуаззин “Ашҳаду аллаа илаҳа иллаллоҳ” деб такрорлаб айтаётганда инсонга: “Эй инсон, Аллоҳдан ўзга “илоҳ”дан қўрқмагин, барча ишлар Унинг ёлғиз Ўзига қайтувчи ва Унинг Ўзигина ишларни ҳал қилувчидир. Унинг ҳукмини эса ҳеч ким рад қила олмас. У ман қилган нарсани бера оладиган, У берган нарсани эса ман қила оладиган бирор кимса йўқ. Қадрли нафсингни кўтар, қаддингни ростлаб бошингни тик тут, “Роббим Аллоҳ, У ҳар нарсага қодир, Ундан ўзга илоҳни билмайман”, деб Аллоҳгагина сажда қилгин. Ана шундай қилсанг Аллоҳдан ўзга ҳеч кимга тиз чўкмайсан, ҳеч кимдан қўрқмайсан, ҳеч кимга тобе бўлмайсан!”, деб айтаётган бўлади. “Aлбaттa, Роббимиз – Aллoҳ”, - дeб, сўнгрa (тўғри йўлдa) устивoр бўлгaн зoтлaр учун xaвф йўқдир вa улaр қaйғу ҳaм чeкмaслaр” (Аҳқоф сураси, 13-оят).\nМуаззин “Ашҳаду анна Муҳаммадар-росулуллооҳ” деб такрорлаб айтаётган чоғида, иймон, тақво, ахлоқ ва истиқоматда барчага гўзал намуна бўлган ёлғиз Муҳаммад соллаллоҳу алайҳи васаллам эканлигини эълон қилиб, иқтидо қилишга ва унинг изидан эргашиб боришга лойиқ бўлган комил инсоннинг суратини гавдалантиради. “Сизлар учун – Аллоҳ ва охират кунидан умидвор бўлган ҳамда Аллоҳни кўп ёд қилган кишилар учун Аллоҳнинг пайғамбарида гўзал намуна бордир” (Аҳзоб сураси, 21-оят).\nМуаззин “Ҳайя ъалас солааҳ” деб такрор айтаётган чоғида, инсонни Роббисининг ҳузурида Уни ҳамд билан поклашга ва Ундан савобларни кўпайтириб олишга тарғиб қилиб, эътиқодда бир бўлган мусулмон биродарлари билан жамоат намозида бир сафда жамланиш ва Аллоҳ учун дўст бўлиш шарафига муяссар бўлишга чақираётган бўлади. Муаззин беш вақт азон айтганда бизга ушбу оятни эслатиб қўяди: “Тунга кириш пайтингизда ҳам, тонгга кириш пайтингизда ҳам Аллоҳга тасбеҳ айтингиз! Осмонлар ва Ердаги (айтилаётган барча) ҳамд Унга хосдир. Кечки пайтда ҳам, қуёш заволи пайтига киришингизда ҳам (Унга тасбеҳ айтингиз)!” (Рум сураси, 17-18 оятлари). (“Тунга кириш пайтингизда” лафзидан шом ва хуфтон намозлари, “тонгга кириш пайтингизда” лафзидан бомдод намози, “Кечки пайтда ҳам, қуёш заволи пайтига киришингизда ҳам” лафзларидан эса аср ва пешин намозлари ирода қилингандир).\nМуаззин “Ҳайя ъалал фалааҳ”ни таъкидлаб икки марта айтаётган чоғида инсонни самарали меҳнат ва нажот берувчи ҳаракатга чорлаган бўлади. Чунки экин экиб ҳосил йиғмаган деҳқонлар қанчадан-қанча! Ҳаракат қилиб, йўлга отланиб мақсадга етмаганлар қанча! Лекин намозхоннинг уринишини Аллоҳ таоло зое қилмас, унинг саъй-ҳаракатини Ўзи тўғри йўлга бошлагай! “Иймoн кeлтиргaн вa сoлиҳ aмaллaрни қилгaн зoтлaр эса (билиб қўйишсинки,) aлбaттa, Биз яxши aмaллaрни қилгaн кишининг мукoфoтини зoе қилмaсмиз” (Каҳф сураси, 30-оят). “Албатта, Аллоҳ иймон келтирганларни тўғри йўлга ҳидоят қилувчидир” (Ҳаж сураси, 54-оят).\nМуаззин яна такрорлаб “Аллоҳу акбар, Аллоҳу акбар”ни айтган чоғида эса инсонни ўтказаётган қимматли узоқ умри ва ҳаёт машаққатларида ғоятда хушёр бўлишга чорламоқда. Чунки инсон уйидан чиқиб ўзи ва аҳлининг нафақаси, манфаати учун ишига, меҳнати ва касби-корига боради. Муаззиндан эшитаётган такбир жарангги эса уни Роббисини қасд қилишга, ҳар ишида Унинг розилигини топишга чақиради. Инсон қачонки ўз нафсини Роббиси учун тақдим қилса, шунда у ўзини бой, Аллоҳдан ўзга барчадан беҳожат эканини ҳис қилади ва ўзининг имконияти, куч-қудратига ишонади. Аммо ким нафсини ортиқ билиб, уни устун қўйса, Аллоҳни унутса, ўзининг кимлигини ҳам унутади ва натижада мазкур нарсалардан маҳрум бўлади. “Аллоҳни унутганларга ўхшаган бўлманглар. У зот уларга ўз шахсларини унуттирди. Ана ўшалар, фосиқдирлар” (Ҳашр сураси, 19-оят).\nМуаззин барча бут ва санамларни қулатиш учун азонни тавҳид калимаси “Лаа илааҳа иллаллооҳ”ни баралла айтиш билан якунлайди. Бугунги кунда олам тошдан бўлган бут-санамларга эгилмайди. Лекин мол ва ҳукм дунёсининг тирик санамлари бўлмиш ҳайбатли шахсларга ғоятда фидокорона садоқат кўрсатилмоқда. Подшоҳларнинг подшоҳи бўлмиш Аллоҳ таолодан қўрқиш ўрнига кўпроқ улардан қўрқмоқдалар. “Улардан қўрқасизми?! Агар мўмин бўлсангиз, қўрқишингизга лойиқ зот Аллоҳдир!” (Тавба сураси, 13-оят).\nШунингдек, нафсига қул бўлиб, нафсларини ўзлари учун илоҳ қилиб олмоқдалар. “(Эй, Муҳаммад!) Ҳавойи нафсини ўзига «илоҳ» қилиб олган ва Аллоҳ уни (азалдан гумроҳ бўлишини) билган ҳолда адаштириб, қулоқ ва қалбини муҳрлаб, кўзига парда тортиб қўйган кимсани кўрдингизми? Бас, уни Аллоҳ (адаштиргани)дан сўнг ким ҳидоят қила олур?! Ахир, (бундан) эслатма олмайсизларми?!” (Жосия сураси, 23-оят).\nАзон калималари Аллоҳни танишликка комил йўл ва етук даъватдир. Шунинг учун олов ёндириб нур таратиш, қўнғироқ жаранглатиш ёки карнай чалиш каби нарсалар билан намозга чақирилмайди. Балки намозга фақат азон айтиб чақирилади. Чунки азон билан эришилган натижага ундан бошқа бирорта нарса билан эришиб бўлмайди.\nАзон муқаддас динимиз бўлган Ислом динининг шиорларидан бўлгани учун уни тўғри талаффуз қилишимиз лозим бўлади. Унинг калималари фақатгина ердан осмонга чиқадиган оддий калималар эмас, балки осмондан, яъни “малаъул аъло”дан ерга нозил қилинган калималардир. Муаззин азонни гўзал қилиб айтса, унинг даъвати ҳам гўзал бўлади. Уни қанча тўғри айтсак, шунча кўп савобга эришамиз. Аммо унга эътиборсиз қаралса ва нотўғри айтилса, маъноси бузилади ва натижада гуноҳкор бўламиз.\nСидиқметов Қудратуллоҳ тайёрлади\n21:35 08.01.2018 2500


20 февраль, 2021, 12:13\nФутболчимизга соғлик тилаймиз.\nЎзбекистон миллий терма жамоаси аъзоси, Жанубий Кореянинг “Сеул” клуби шарафини ҳимоя қилиб келаётган Икром Алибоев анчадан бери безовта қилиб келаётган жароҳатини даволатиш учун Германияга кетгани маълум бўлди.\nБу хусусида миллий терма жамоамиз шифокори Аброр Пирриев ўзининг телеграмдаги каналида шундай деб ёзди:\n- Яна бир футболчимиз – Икром Алибоев жарроҳлик столига ётадиган бўлди. Уни анчадан бери безовта қилиб, жамоасида муқим ўйнашига бермаётган чов соҳасидаги оғриққа сабаб бўлаётган омилни бартараф этишнинг сўнгги чораси операция бўлиб қолди. Бундай пайтда операцияни қаерда ва кимга қилдириш ҳақида профессионал футболчи минг ўлчаб бир кесади. Икром ҳам шундай қилди ва у кеча Германияга учиб кетди.\nМТЖ аъзосининг жарроҳлик столига ётишидан ташқари кўнглимни хира қилаётган яна бир жиҳат: у барча харажатларни ўз чўнтагидан сарфламоқда: операция, авиачипта ва ҳоказо. Мен юрист эмасман ва Икромнинг контракти билан ҳам таниш эмасман, аммо қандай вазият бўлмасин у тўп сураётган жамоа ҳамюртимизнинг айнан ўйин ва машғулотлар маҳали орттирган тиббий муаммосини ҳал этишда жавобгар эканлиги аниқ (куни кеча футболчилар уюшмаси раиси Камол Мурзоев билан ҳам шу масалада фикр алмашдик).\nБу борада масалага ойдинлик киритилар, асосийси, ҳамюртимиз жарроҳлик муолажасини муваффақиятли ўтказиб олса бу́лгани...


"Динамо"нинг навбатдаги ғалабасига бош мураббий қандай муносабат билдирди?\n7 июня, 2021, 23:34\nТеги:Динамо Самарқанд | Ҳаким Фузайлов | Про-лига\nСамарқандликларнинг натижалари яхшиланиб боряпти.\nПро-лига 2-даврасининг дастлабки ўйини – 10-тур доирасидаги “Янгиер” – “Динамо” (1:2) учрашувидан кейин меҳмонлар устози Ҳаким Фузайлов ғалабали ўйин борасидаги фикрларини билдирди.\n- Ўйин ҳақида нима дейишим мумкин? Олдин ҳам айтгандим, про-лигада кучсиз клубнинг ўзи йўқ. Барча жамоалар деярли тенг кучли бўлиб, ҳар ўйинда ғалаба учун интилишмоқда, ҳар бир баҳсга жиддий тайёрланишмоқда.\n“Олимпик” билан Тошкентдаги ўйиндан кейин тайёргарлик учун вақтимиз оз эди. Қийин ўйинга қарамай, жамоамиз яхши ўйин намойиш этиб ғалаба қозонди. Бугун биз каби рақиб ҳам ғалабани илиб кетиши мумкин эди. Бу борада омад бизга кулиб боқди ва муҳим очколарни қўлга киритдик.\nҒалабанинг асосий омили? Энг аввало футболчиларнинг ўз кучини тўлиқ ишга солиб, ғалабага бўлган иштиёқи бизга ғалаба келтирди. Аммо ўйин бўйича жамоамизда чарчоқ аломатлари сезилди, бундай иссиқ ҳаво шароитида футболчилар тезроқ чарчаб қолишади.\nЙигитлар характер кўрсатишмоқда. Ўйинга тушаётган ҳар бир футболчи борки, майдонда борини беряпти. Айнан шу курашувчанлик бизга ғалаба келтирмоқда.\n“Янгиер”? Уларга қарши биринчи даврадаги ўйинимиз ҳам, бугунгиси ҳам тенгкурашлар остида кечди, бу жамоада яхши ўйин шаклланган.\nМақсад? Олдимиздаги вазифа Суперлигага чиқиш. Аммо фақат биз эмас, про-лиганинг камида 5-6 та клуби Суперлига йўлланмасига эга чиқмоқчи. Шу боис ёзда таркибимизни кучайтиришимиз лозим, - дейди “Динамо” бош мураббийи Ҳаким Қаюмович.


Google, eBay ва AliExpress россияликларнинг маълумотларини мамлакат ичкарисида сақлашга рози бўлди » Ўзбекистон янгиликлари – Zamin.uz\nАҚШнинг Google ва eBay ҳамда Хитойнинг AliExpress савдо майдончаси россияликлар ҳақида шахсий маълумотларни Россияда ҳудудида жойлашган серверларда сақлайди. Бу ҳақда Роскомнадзор раҳбари Александр Жаров ташкилотнинг 20 апрелда ўтган ҳайъат мажлисида айтиб ўтди, деб ёзади Kun.uz.\nЖаров Роскомнадзор вакиллари бу масала бўйича ушбу бизнес вакиллари билан бир қатор учрашувлар ўтказганларини таъкидлаб ўтди. “Натижада Россия қонунчилигининг талабларини eBay ва AliExpress каби компаниялар бажаришга рози бўлдилар. Менинг билишимча, Google ҳам бу талабларга риоя қилишни мўлжалламоқда”, деб айтди Жаров.\nБундан ташқари, сентябрдан амал қиладиган янги қонунни бажариш доирасида Россияда шахсий маълумотлар субъектларининг ҳуқуқлари қоидабузарлари рўйхатини тузиш режалаштирилмоқда. Роскомнадзор раҳбарининг буйруғига биноан, рўйхатни тузиш бу йилнинг 15 августигача ўз ниҳоясига етказилиши керак.\n2014 йилнинг июлида Россия президенти Владимир Путин “Шахсий маълумотлар тўғрисида”ги ва “Ахборот, ахборот технологиялари ва ахборотни ҳимоя қилиш тўғрисида”ги қонунларга ўзгартиришлар киритилишини тасдиқлади. 2015 йилнинг 1 сентябридан кучга кирадиган бу тузатишлар Россияда бизнес билан шуғулланувчи интернет-компанияларга Россия фуқаролари ҳақидаги шахсий маълумотларни Россия ҳудудида жойлашган серверларда сақлаш мажбуриятини юклайди. Роскомнадзор алоқа операторларидан шахсий маълумотларнинг мамлакат ичкарисида сақланишига кафолат бермайдиган интернет-ресурсларга киришни чеклашни талаб қилиш ваколатини олди.\nАҚШнинг Google ва eBay ҳамда Хитойнинг AliExpress савдо майдончаси россияликлар ҳақида шахсий маълумотларни Россияда ҳудудида жойлашган серверларда сақлайди.\n15:29 Суд Google’га чет элдаги серверларда сақланаётган хатларни АҚШга тақдим этиш мажбуриятини юклади\n20:00 Google ва Apple Россия онлайн дўконларидан LinkedIn дастурини ўчириб ташлади\n23:36 Google россияликларнинг маълумотларини Россияда сақлашга рози бўлди\n17:54 Google Жоржиядаги Маълумотларни қайта ишлаш маркази учун 300 млн доллар сарфлайди\n15:27 «Google» болалар учун қидирув тизимини яратмоқда


Юмшоқ роботлар бош ва бўйин саратонини даволашда ёрдам беради\n17:00 / 10.10.2016\nТехаслик олимлар бош ва бўйин саратони ўсимталарини нур ёрдамида даволашга мўлжалланган юмшоқ робот техника тизими натижаларини тақдим қилишди. Шифокорлар унинг ёрдамида беморнинг хабис ҳужайраларига нур орқали ишончли таъсир кўрсатишга муваффақ бўлишади. Мазкур тадқиқотга бағишланган мақола arXiv.org сайтида чоп этилди.\nМанбага кўра, 2014 йилда АҚШдаги 1,6 миллиондан ортиқ беморда томоқ ва оғиз бўшлиғи саратони ривожланиб, бу 580 минг ўлим ҳолатига олиб келган. Бугунги кунда бундай касалликлар IMRT ёрдамида даволанади, тана аъзоларига зиён етказмай, ўсимталарни йўқ қилишга имкон беради. IMRT ўтказиш учун бемор муайян ҳолатда бўлиши талаб қилинади, бироқ ҳар доим ҳам бунинг иложи бўлавермайди.\nШу муаммонинг ечимини топиш учун олимлар махсус юмшоқ роботлар ишлаб чиқаришди. Улар суюқлик билан тўлдирилган камерали деформациялашган полимер корпуслардан иборат. Роботлар енгил, мустаҳкам ва деформацияланувчи полиэстер ҳамда поливинилхлориддан тайёрланган. Қурилмани камерадаги суюқлик миқдорини назорат қилиш орқали бошқариш мумкин.\nОлимлар тизимни синовдан ўтказиш давомида бошнинг ҳолати ҳамда унинг ҳаракат тезлигини аниқлаш учун Kinect Xbox 360 камерасидан фойдаланишди.\nТадқиқотчиларнинг бундан кейинги вазифаси бемор ҳолатининг аниқлигини ошириш ҳамда юқори аниқликдаги 3D-лазерлари ёрдамида бош ва бўйин ўсимтасини даволашда самарадорликни оширишдан иборат бўлади.\nтадқиқот олимлар саратон робот\n21 ёшли талаба 3та робот яcади\nСаратон касаллигидан ҳимояланиш усули топилди


Нима учун соч тўкилади? Сабаблар ва ечимлар - Zamin.uz\n13:18 / 05.08.2020\nНима учун соч тўкилади? Сабаблар ва ечимлар\nФото: Cosmo online\nСоч тўкилиши – бу ҳар куни ҳар ким билан рўй берадиган ҳодиса. Маълумотларга кўра, бир киши кунига ўртача 80 тола соч йўқотаркан. Энг қизиғи, бу инсонга умуман сезилмайди. Аммо соч кўпроқ тўкилаётган бўлса, демак, бунинг жиддий сабаби бўлиши мумкин.\nУшбу муаммо аёллар орасида ҳам анча кенгайган, уларнинг аксарияти соч тўкилиши ҳамда сийраклашишидан норози. Лекин бу борада ортиқча ташвишланишнинг кераги йўқ. Баъзан барча йўқотилган нарсалар ўрнини янгиси эгаллайди. Фақатгина талаб этиладиган жиҳати шуки, сиз муаммонинг сабаби ва ечими ҳақида маълумотга эга бўлишингиз зарур.\nИрсият билан боғлиқ\nАгар сочларнинг сийраклиги, ҳажм жиҳатдан камлиги ирсиятга кўра бўлса, вақт ўтиб борган сари бу яққол сезилиб қолади. Гоҳида айрим соч тухумдонлари эркаклик гормонларига таъсирчан бўлиб қолади. Шунинг учун ҳам ингичка ва қисқа толали сочлар ўсишни бошлайди.\nИнсон организмида гормонал номутаносиблик, витамин етишмаслиги, тушкунлик, бетартиб овқатланиш каби ҳолларда ҳам соч билан боғлиқ муаммолар кўпайиб бораверади.\nСочнинг ўсиш жараёнида асосан гормонлар муҳим рол ўйнайди. Эстрогенлар (аёл гормони) сочни тез ва яхши ўсишига ёрдам берса, андрогенлар (эркак гормони) ўсиш циклини қисқартиради. Мутахассисларнинг фикрига кўра, эндокрин касаллик туфайли андрогенларнинг ортиши юз беради.\nТушкунлик, асабийлик эркак гормонларининг даражасини оширади. Шунингдек, овқатланиш жараёни ва унда йўл қўядиган хатолар ҳам буларнинг яна бир сабабидир.\nАнемия – темир моддасининг танқислиги айниқса сочлар учун яхши эмас, сабаби ушбу модда уларнинг ўсиши учун зарур бўлган оқсилларни ишаб чиқаради.\nҚалқонсимон бездаги муаммолар табиийки, модда алмашинуви ва гормонал ўзгаришларга олиб келади. Натижада у соч тухумдонларига зарар етказади.\nОрганизмдан B12 витаминининг етишмаслиги танада кислородни олиб юрадиган қизил қон таначаларига таъсир ўтказади. Ушбу элементнинг етишмаслиги ҳам сочларда акс этади.\nСочларни тиклаш учун нима қилиш керак?\nЭнг аввало, сочдаги муаммо организмнинг қайси аъзоси билан боғлиқ эканини аниқлаш керак. Бир тола сочнинг ҳаёт цикли уч ойни ташкил этади. Демак, уларнинг тўкилиши тўсатдан бошланмайди ва тўхтаб ҳам қолмайди. Агар уч ой мобайнида ҳам вазият яхшиланмаса, трихолог кўригидан ўтиш лозим.\nОвқатланиш режими ҳам сабаблардан бири бўлиши мумкин. Кундалик рационга оқсилга бой бўлган озуқаларни киритиш ҳам фойда беради. Сабаби, оқсил сочнинг зарурий моддаси ҳисобланади. Таркиби угеводга бой бўлган маҳсулотар ҳам соч ўсиши учун қувват беради. Соч толаларини мустаҳкамлашга темир, B12, C, D3 витаминлари, L-лизин ва L-метионин аминокислоталари ёрдам беради.\nУнутманг, дастлаб соч яхши парвариш қилинса, юқоридаги муаммолар келиб чиқмайди. Соч сунъий усуллар билан турмакланганда, қуритгич, дазмол ва шунга ўхшаш воситалардн фойдаланилганда ҳам тез тўкилади ҳамда ҳажм жиҳатдан камайиб бораверади. «Замин» янгиликларини «Вконтакти»да кузатиб боринг\nСоч тўкилишининг 8 сабаб ва ечими\n29-06-2020, 10:23, Ҳаёт тарзи\n22-11-2019, 23:33, Ҳаёт тарзи\n1-02-2019, 15:20, Ҳаёт тарзи\n22-05-2017, 10:34, Ҳаёт тарзи\n15-02-2017, 22:06, Ҳаёт тарзи\n3-02-2017, 14:59, Ҳаёт тарзи


Россияда ОИВ билан касалланган мигрантларга ишлашга рухсат берилмайди\n25 Mart 17:23 / Published in Ўзбекистон янгиликлари\n«Касал мигрантларни депортация қилиш керак»: ОИВ билан касалланган одамларга Россияда ишлашга рухсат берилмайди\nБугунги кунда Россия ОИВ инфекцияси туфайли депортация тўғрисидаги мақолага эга бўлган дунёдаги 19 мамлакатдан биридир. Агар тест натижаси ижобий бўлса, муҳожир мамлакатга киришда умрини чеклаш билан мамлакатдан чиқариб юборилади.\nУшбу қонун инфекция тарқалишининг олдини олиш учун 1995 йилда қабул қилинган. Тадқиқот натижаларига кўра Россияда юқтирганларнинг 1,2% ни хорижлик мигрантлар ташкил этади ва ушбу рўйхатнинг тахминан 0,3% ни ўзбекистонликлар ташкил этади.\nСиновдан ўтиш тартиби асарга патент олгандан кейин тақдим этилади. Агар натижа ОИВ билан касалланган бўлса, мигрантга иш берилмайди ва Россия Федерацияси ҳудудига кириш тақиқланади. Агар бирор киши аллақачон Россияда синовдан ўтган бўлса, у ҳолда у мамлакатдан чиқариб юборилади.\nШу сабабли, ушбу қонунни биладиган мигрантлар тестларни номаълум ҳолда ўтказишга ҳаракат қилишади. Танада юқумли касаллик аниқланганда, улар автоматик равишда «исталмаган одамлар» га айланиб, ноқонуний муҳожирларга кириб кетишади. Ҳар ҳолда, улар депортатсия қилинади, чунки уларнинг иши учун патент янгиланиши керак ва бунинг учун улар юқтирилганлигини кўрсатадиган ОИВ тестидан ўтишлари керак. Бундай ҳолларда депортатсия қилиш муқаррар. Бу фақат вақт масаласи. Агар муҳожир патентсиз ушланса, у ҳам мамлакатдан чиқариб юборилади.\n2015 йилдан бошлаб ОИВ билан касалланган чет элликларнинг Россия фуқаролигидаги қариндошлари бўлса, уларни Россиядан чиқариб юборишни тақиқловчи қонун мавжуд. Аммо гап Россиядаги мигрантлар ҳақида кетаётганлиги сабабли, уларнинг аксарияти тақиқ тўғрисидаги қонунга риоя қилмайдилар.\nАндижонлик Алишер шундай одамлардан бири. У Россияда ишлаш учун аллақачон рус паспортига эга бўлган отасининг олдига келган. Киши бир муддат ота-онаси билан вилоятларнинг бирида яшаган ва кейинчалик Москвага кўчиб ўтган. Пойтахтда у россиялик аёлига уйланди, уларнинг ўғли ва қизи бор эди. Туғилганлик тўғрисидаги гувоҳномаларда отанинг Алишер эканлиги кўрсатилган. 2017 йилдан кейин у Россияда вақтинча яшаш учун ариза беришга қарор қилди (бунинг учун ОИВ тестидан ўтиш керак), унга вирус ташхиси қўйилди ва яна бир бор Ўзбекистонга ташриф буюрганидан сўнг, эркак Россияга қайтариб берилмади. У ҳали ҳам фарзандлари ва рафиқаси билан видеоалоқа орқали мулоқот қилади.\nКамситиш туфайли одамлар яширинишлари керак, шу билан бирга — ҳуқуқбузарликлар сони кўпаймоқда.\nTagged under: МИГРАНТ, НАТИЖА, ОИВ, ТАҲЛИЛ, ТЕСТ


Кенияда довюрак зебра 3 тимсоҳга қарши жангдан омон чиқди\n19:04 / 27.04.2016\nКениядаги Масаи-Мара қўриқхонасида довюрак зебра уч тимсоҳдан қутулиб чиққан. Бу ҳақида Daily Mail хабар берди.\nВоқеа Мара дарёси бўйида содир бўлган. Тимсоҳлар зебрага ҳужум қилган, бироқ у қарши ҳужумга ташланган ва сувдан сакраб чиққан. Суратларга қараганда зебранинг олд оёғи синган, бу унинг бошқа йиртқичлар билан тўқнашганда омон қолиш имкониятларини камайтиради.\nФотосуратлар муаллифи – жанубий америкалик сураткаш Нелис Волмаранс. Унинг айтишига қараганда зебра аёвсиз жанг олиб борган ва тимсоҳларни тишлашга ҳаракат қилган. Волморанснинг таъкидлашича, зебранинг омон қолгани мўжиза.\n“Зебра жароҳатларсиз қутулса, хурсанд бўлардим, аммо табиат қонунлари ҳар доим ҳам истаганимиздек бўлавермайди: охир-оқибат ҳаёт ғилдирагида ҳамма ўз ролини ўйнайди”, - деди суртакаш.


Трамп америкаликлар билан хайрлашди - XABAR.INFO\nДональд Трамп президент постида хайрлашув мурожаати билан чиқиш қилди, унинг нутқидан иқтибосларни Оқ уй келтириб ўтган.\nТрампнинг сўзларига кўра, давлат раҳбари сифатида у “Америкада ҳукумат халқ олдида жавоб беради деган муқаддас ғояни” тасдиқлаган. “Биз амалга ошириш учун келган ишларни, ва ҳатто ундан сал кўпроғини амалга оширдик”, – деб айтган у.\nСиёсатчи, шунингдек, “у ҳеч қандай янги урушларни бошламаган ўн йилликнинг биринчи президенти бўлганини” таъкидлаб ўтган. Трампнинг фикрича, унинг администрацияси АҚШ “қудратини ва американинг хориждаги етакчилигини тиклаган”.https://moevideo.biz/native?id=mv-content-roll-2903&slot=content&api=2.0&ref=aniq.uz\n“Биз (бошқа давлатлар билан – таҳр.) иттифоқимизга янги ҳаёт бахш этдик ва Хитойга қарши аввалгидан ҳам кучлироқ қарши чиқиш учун бошқа дунё мамлакатларини бирлаштирдик”, – дейилади мурожаат матнида.\nТрамп фикрича, Штатлар дуч келган энг катта хавф – бу давлатнинг ўзига ва миллий улуғворлигига бўлган ишончнинг йўқотилишидир.\n“Америка — бу биз уларга қарши бўлганлардан яширишимиз ва ҳимоя қилишимиз керак бўлган қўрқоқ одамларга эга камтар давлат эмас”, – деб қўшимча қилган Трамп.\nТрамп Жо Байден янги администрациясининг мамлакат хавфсизлиги ва гуллаб-яшнашини таъминлашда муваффақиятга эришиши учун дуодалигини маълум қилган. Шу билан бирга, у ўзининг сиёсий ҳаракати энди бошланганини қайд этиб ўтган.\nЭслатиб ўтамиз, янги сайланган президент Жо Байден инаугурацияси бугун, 20 январ куни ўтказилиши режалаштирган.\nТрамп Байдендан Путин билан учрашувда мудраб…\nҚуролланган америкаликлар тўртта штатдаги парламент…\nТрамп ваъдасининг устидан чиқди: «Девор» битди\nОЛДИНГИ СAХИФA3 400 дан ортиқ ўзбекистонлик Хитой вакцинасини қабул қилди\nКЕЙИНГИ СAХИФAЭртага Ўзбекистонда қор ёғади — Ўзгидромет


Коронавирус пандемияси келтириб чиқарган инқироз сабаб дунёда очлик даражаси икки бараварга ортиши мумкин. Бу ҳақда Bloomberg олиб борган суриштирув хулосасида айтилган.\nБу борада суриштирув олиб борган олимлар ва йирик озиқ-овқат компанияларининг хулосасига кўра, сурункали очликдан қийналаётганлар сони 800 миллионгача етиши мумкин. Аҳвол Африкада, айниқса Саҳройи Кабир ҳудудида қийин бўлиши кутилмоқда.\nNestle, Unilever, Danone ва Pepsi каби йирик озиқ-овқат ишлаб чиқарувчилар дунё етакчиларига мурожаат қилиб, бугунги кунда савдо оқимининг очиқ ва ўзгармас бўлиши муҳимлигини билдиришган. Мурожаатда дунё етакчилари глобал инқирознинг олдини олиш мақсадида очиқ савдо муносабатларини қўллаб-қувватлашга, керакли маҳсулотлар айланмасини таъминлашда ёрдам беришга чорланган.\nМурожаатда айтилишича, йирик озиқ-овқат экспортчилари жаҳон бозорларига ўзгаришсиз маҳсулот етказиб беришларини эълон қилишлари керак. Инқирозга қарши чоралар доирасида аҳолининг ижтимоий ҳимояга муҳтож қатламини қўллаб-қувватлаш, шунингдек, озиқ-овқат ишлаб чиқаришда муҳим соҳа ҳисобланган фермерликни, қишлоқ хўжалиги соҳасида меҳнат қилаётган ишчилар ва деҳқонларга ёрдам бериш муҳимлиги қўшимча қилинган.\nОзиқ-овқат етарли бўлган ҳолатда ҳам транспорт ва меҳнат муносабатларидаги ўзгаришлар муҳим маҳсулотлар нархи қимматлашига олиб келди. Масалан, бутун дунёда ун ва гуруч нархи кўтарилган. Бундан ташқари, иш ўринларининг йўқолиши оқибатида кўпчилик даоимий даромадини йўқотди. Нархлар кўтарилгани эса мамлакатларни аввало ички бозорни таъминлаш мақсадида баъзи озиқ-овқат маҳсулотларини экспорт қилмасликка ундамоқда. Табиийки, бу жаҳон бозоридаги балансга таъсир қилади.\nЎз навбатида БМТ мамлакатлар «қўшнини камбағаллаштириш» эффектидан қочиш учун биргаликда ҳаракат қилишга ундаган. «Қўшнини камбағаллаштириш» иқтисодий эффекти шундай иборатки, унда бир мамлакатнинг иқтисодни кўтариш учун сарфлаган пули қўшни мамлакатларга салбий таъсир қилиши мумкин. Бу ҳолат айниқса инқироз вақтида билинади. Масалан, 2008 йилдаги жаҳон молиявий инқирози вақтида бу ҳолат кузатилган.\nАйтайлик, бир давлат инқирознинг олдини олиш мақсадида бир соҳага имтиёз беради. Ўша соҳа ишлаб чиқараётган маҳсулот нархи қимматашиб кетмагач, унга қўшни мамлакатдан ҳам таклиф бўлади. Ахир ҳамма мамлакатнинг ҳам катта аксилинқироз пакетлар учун пули йўқ. Оқибатда имтиёз берилган давлатдан маҳсулот арзон нархда қўшни, яъни ўша маҳсулот қимматлаган давлатга кириб боради ва имтиёз берилмаган мамлакатнинг ўша соҳасини синдиради.\nЖаҳон банкининг ҳисоб-китобларига кўра, инқироз шундоғам оғир гуманитар ҳолатда бўлган Африкада оғир оқибатлар келтириб чиқариши мумкин. Қитъада қишлоқ хўжалиги маҳсулотлари ишлаб чиқариш 7 фоизга, бундай маҳсулотлар импорти эса талабнинг пасайгани сабаб (яъни истеъмолчилар ёмон иқтисодий ҳолатда қолгани боис) 13 фоизга камайиши мумкин.


Элёр Ғаниев транспорт вазири лавозимидан озод қилинди - ОАВ\n10:34 07.08.2020 (Янгиланган 10:47 07.08.2020)\nМаҳаллий ОАВларда берилаётган хабарларга кўра, Элёр Ғаниев транспорт вазири лавозимидан озод этилган. У ушбу идорани 2020 йил январидан бошлаб бошқариб келаётган эди.\nТОШКЕНТ, 7 авг - Sputnik. Ўзбекистон Республикаси транспорт вазири эгаллаб турган лавозимидан озод этилди, деб хабар бермоқда ОАВлар.\nҒаниев ушбу вазирликни жорий йил январ ойидан буён бошқариб келаётган эди.\nҚатор нашрлар таъкидига кўра, Элёр Ғаниев бошқа ишга ўтиши муносабати билан Транспорт вазири лавозимидан озод этилган.\nҲозирча Ғаниевнинг қайси лавозимга тайинлангани ва Транспорт вазирлигига янги тайинлов ҳақида маълумотлар берилгани йўқ.


ДЕПУТАТЛИК СЎРОВИГА МУНОСАБАТНИ ЎЗГАРТИРИШ ЗАРУР - Ўзбекистон овози газетаси\nДЕПУТАТЛИК СЎРОВИГА МУНОСАБАТНИ ЎЗГАРТИРИШ ЗАРУР\nАлишер ТОШМАТОВ, халқ депутатлари Сирдарё вилоят Кенгашидаги ЎзХДП гуруҳи раҳбари:\n– Депутатлик сўрови маҳаллий ҳокимият органлари фаолияти устидан жамоат назоратини амалга оширишда, қонунларнинг ижросини таъминлашда, сайловчилар, электорат вакилларини ўйлантираётган масалаларни ҳал этишда катта аҳамиятга эга.\nШунинг учун халқ депутатлари Сирдарё вилоят Кенгашидаги ЎзХДП гуруҳи аъзолари бу институт имкониятларидан самарали фойдаланишга алоҳида эътибор бермоқда. Мутасадди идора ва ташкилотларга сўровлар юборилиб, уларнинг ижроси назоратга олинмоқда.\nАйни пайтда халқ депутатлари Сирдарё вилоят, туман ва шаҳар Кенгашларига партиямиздан сайланган 129 нафар депутат иш олиб бормоқда. Айтиш керакки, улар партиямиз дастурий мақсадлари ҳамда вазифаларини амалга оширишда фаоллик ва ташаббускорлик кўрсатишмоқда. Масалан, жорий йилнинг ўтган 5 ойи давомида депутатларимиз томонидан давлат ҳокимияти ва бошқаруви органлари, шунингдек, мутасадди ташкилотлар раҳбарларига 100 га яқин депутатлик сўрови юборилди. Муҳими, мурожаатларнинг аксариятига вақтида жавоб олинди ва электорат манфаатларига дахлдор катта-кичик муаммоларни ҳал этишга эришилди.\nХалқ депутатлари Сирдарё туман Кенгаши депутати Олимжон Абдуллаев «Турон» қишлоқ врачлик пунктини замонавий жиҳозлаш тўғрисида мутасадди ташкилотларга депутатлик сўрови билан мурожаат қилди ва масала ижобий ҳал қилинди.\nХалқ депутатлари Гулистон шаҳар Кенгаши депутати Сайдулла Аллаяров шу йилнинг биринчи чорагида Гулистон шаҳар «Навбаҳор» маҳалла фуқаролар йиғини ҳудудида жойлашган 7-сонли мактабгача таълим муассасасини таъмирлаш тўғрисида Гулистон шаҳар халқ таълими муассасалари фаолиятини методик таъминлаш ва ташкил этиш бўлими мудирига депутатлик сўрови юборди. Ушбу масалада Сирдарё вилояти халқ таълим бошқармасига таклиф берилгани тўғрисида ёзма равишда жавоб олинди.\nГулистон шаҳар Кенгаши депутати Мухторжон Тўйчиев жорий йилнинг ўтган даври мобайнида 8 маротаба Сирдарё вилоятида фаолият юритаётган ташкилот ва муассасаларга, хусусан, соғлиқни сақлаш, фуқаролик паспортини биометрик паспортига алмаштириш, ишга жойлаштириш ва бошқа ижтимоий масалалар юзасидан депутатлик сўровлари юборди. Уларнинг барчаси ижобий ҳал этилди.\nАлбатта, ҳар бир масала ортида инсон манфаати туради. Демак, депутатлик сўровига беписанд қарашга ҳеч кимнинг ҳаққи йўқ. Лекин шунга қарамай, депутатларнинг айрим муассаса ва ташкилотларга юборган сўровлари эътиборсиз қолиб кетмоқда ёки уларга ўз вақтида жавоб ололмаслик ҳоллари ҳам мавжуд.\nЖумладан, Боёвут туман Кенгаши депутати Холниса Шаимова, Гулистон шаҳар Кенгаши депутати Рустам Бектемиров, вилоят Кенгаши депутати Анвар Қурбоновнинг депутатлик сўровларига вилоят «Сувоқава» ишлаб чиқариш корхонаси, «Сирдарёавтойўл» бошқармаси, «Сирдарёвилоятгаз» корхоналари раҳбарлари томонидан жавоблар кечиктирилиб юборилган.\nЯна бир масалани ёддан чиқармаслигимиз керак. Депутатлик сўровининг имкониятлари кенг, бу борада бизга катта ҳуқуқ, ваколат берилган. Муайян ташкилотга сўров билан мурожаат қилар эканмиз, аввало, сайловчиларнинг фикр-мулоҳазалари, таклифларини ҳисобга олишимиз, вазиятни чуқур таҳлил қилишимиз лозим.\nДепутатлик сўровини юборишдан олдин дастлаб унда кўрсатиб ўтилган муаммонинг илдизига етиб бориш керак. Шунда масала аниқ ва асосли қўйилган бўлади ҳамда кутилган самарани беради. Ҳар бир депутат, партия ташкилоти шунга амал қилса, депутатлик сўровининг таъсир кучи юқори бўлади.\nЛекин сўровларни жўнатишда айрим камчиликлар ҳам кўзга ташланиб турибди. Хусусан, депутатларимиз сўровлар юборишда баъзан бир сайловчининг мурожаати билан чекланиб қолмоқда. Аслида депутатлик сўрови ҳудуддаги кўпчиликни ўйлантираётган масала ёки қонунлар, қарор ва фармонлар, давлат дастурларининг ижроси юзасидан умумлаштирилган хулосаларга асосланиши мақсадга мувофиқ бўларди. Ана шунда битта сўров орқали кўпчиликни ўйлантираётган муаммони бартараф этиш имкони ортади, қонуний меъёрлар таъминланади.\nДемак, маҳаллий ҳокимият идоралари раҳбарлари ҳам, депутатлар ҳам депутатлик сўрови институтига бўлган муносабатни янада такомиллаштириши, ҳар қандай масалага қонун талаблари, аҳоли манфаатлари ҳимояси нуқтаи назаридан ёндашиши зарур.


«D» гуруҳи, 5-тур. 19 апрель, соат 19:00\nМақсуд Каримов (1)\nДанило Асприлло (32)\n10.Умар Абдулраҳмон (с)\n23.Муҳаммад Ахмад Ғариб\n29.Ли Мюнг Жи\n4. Саид Мусаббиҳ\n90+3' Ўйин якунланди. "Насаф" - "Ал-Айн" 1:1.\n90+3' "Ал-Айн"да ўзгариш: Дуглас ўрнига Катирий тушди\n88' "Насаф" дарвозаси томон ҳужум. Чап қанотдан етказилган узатмани Суюнов эгаллаб олди\n86' Ўнг қанотдан ҳаволатиб етказилган узатмани Суюнов эгаллади\n86' Муҳиддинов чап қанотдан икки футболчидан ўтиб кетиб, рақиб жарима майдончасига кириб борди ва орқароққа узатма берди. Ҳимоячилар тўпни қайтаришди\n84' Раҳматуллаев ва Дуглас тўқнашиб кетишди. Уларга тиббий ёрдам кўрсатилмоқда\n83' Артур бу сафар бурчакдан тўпни жарима майдончаси ташқарисида турган Ғаниевга етказди. Азизжоннинг зарбаси ноаниқ бўлди\n82' Геворкян бурчак тўпини ўйинга киритди. Дарвозабон эгаллаб олди\n81' Вууууҳ! Муҳиддинов жарима майдончаси ташқарисидан чап оёқда аниқ зарба берди. Холид тўпни эгаллаб олди\n76' "Ал-Айн"да ўзгариш: Данило Асприлло ўрнига Рашид Ийсо тушди\n76' Буочак тўпидан кейин хавфли вазият юзага келмади\n75' Вууууууҳ! Абдухолиқов 2 ҳимоячидан ўтиб кетиб, жарима майдончасига кирди ва деярли бирга бир вазиятда зарба берди. Холид Ийсо зарбани қайтарди\n74' Азамат Алланиёзов ўрнига Шароф Муҳиддинов тушди\n73' Раҳматов чап қанотдан рақиб жарима майдончасига узатма берди. Гефоркян тўпга ета олмади\n71' Абдулраҳмон олис масофадан зарба берди. Ноаниқ\n69' Ўнг қанотдан етказилган узатмани Дуглас бош билан дарвозага жойлади, аммо офсайд!\n68' Вуууҳ! Меҳмонлар Дугласни жарима майдончасига бошлашди. Ҳужумчи Маматказин билан тўқнашувда йиқилди, Ким Донг Жин фол қайд этмади\n66' Вууҳ! Бастос олис масофадан жарима зарбасини йўллади. Суюнов тўпни майдон ташқарисига чиқариб юборди\n63' Муҳаммадиев ўнг қанотдан узатма берди. Ҳимоячи тўпни қайтарди ва қайтган тўпни Артур эгаллаб, орқароқдаги Ғаниевга узатма берди. Азизнинг зарбаси ноаниқ бўлди\n62' "Ал-Айн"да ўзгариш бўлди. Аброҳим Диакий ўрнига Аҳмад Барман майдонга тушди\n61' Вууҳ! Ўнг қанотдан Муҳаммадиев ва Геворкян бир бирларини тушуниб ҳаракат қилишди. Артурнинг Азамат томон узатмасини Ийсо эгаллаб олди.\n59' Эҳҳҳҳҳ, Азамат! Муҳаммадиев ўнг қанотдан дарвозабон майдончасига узатма берди. Алланиёзов 4 метрдан бош билан дарвозани ишғол қила олмади. Тўп юқоридан ўтиб кетди\n58' Геворкян бурчак тўпини ўйинга киритди. Каримов бош билан шерикларига узатма берди, аммо Умар тўпни эгаллаб олди\n55' Маматказин жарима майдончаси ичида Умарга нисбатан хшёр ўйнади.\n55' Майдон марказидаги фол учун Умар тўпни ўйинга киритди. Ҳимоячиларимиз тўпни қайтаришди\n51' Вуууҳ! Жарима тўпи жарима майдончаси ташқарисида очиқ турган Раҳматуллаевга еткзаилди. Дилшоднинг зарбаси хавфли бўлди, Холид Ийсо тўпни эгаллади!\n50' "Ал-Айн"нинг икки футболчиси — Флипп Бастос ва Исмоил Аҳмад огоҳлантирилди\n49' Бурчак тўпидан кейин ташкил этилган ҳужум хавфли бўлди. Умар ўнг қанотдан узатма берди. Тўп ҳимоячиларимиздан ўтиб кетиб, Диакийга келиб тушди, аммо у тўпни ўзига бўйсундира олмади\n48' Хавфли вазият! Ғариб ўнг қанотдан узатма берди. Дуглас тўпни дарвоза томон бурди. Тўп устун ёнидан ўтиб кетди, Ким Донг Жин дарвозабоннинг қўлига тўп тегди ҳисоблади ва бурчак тўпи белгилади\n45+2' Биринчи бўлим якунланди. Ҳозирча "Насаф" - "Ал-Айн" - 1:1. Танаффус\n45' Олис масофадан етказилган узатмани Алланиёзов рақиб жарима майдончаси ичида тўпни кўкраги билан қайтарди, аммо ҳимоячилар тўпни эгаллаб, вазиятдан узоқлаштиришди\n42' ВУУУУУУҲ! Баракалла, Элдор! Умар юқоридан етказган узатмани Каримов бош билан қайтарди, аммо тўп Диакийга келиб тушди. Унинг 8 метрдан йўллаган зарбасини Суюнов қайтарди! Қайтган тўпни ҳимоячимиз чалқанча услубда вазиятдан узоқлаштирди. Абдулраҳмоннинг зарбаси нониқ бўлди\n41' "Ал-Айн" ҳимоячиси хато қилди ва вакилларимиз тўпни эгаллашди. Ғаниевнинг зарбаси ноаниқ бўлди\n40' Раҳматуллаев жарима майдончаси ташқарисидан ноаниқ зарба берди\n39' БААликларнинг жарима зарбаси эмас, кейинги ҳужуми жуда хавфли бўлди. Асприлло ўнг қанотдан жарима майдончасигна кирди ва дарвоза яқинига узатма берди. Ҳимоячиларимиз бир амаллаб хавфни бартараф этди\n38' Абдулраҳмон чап қанотдан жарима тўпини ўйинга киритди. Ҳимоячиларимиз тўпни қайтаришди, аммо фол ишлатишди. Дарвозагача 28 метр\n35' Вууууҳ! Данило яна ўнг томондан жарима майдончамизга кириб келди ва яккама-якка вазитда тўпни Суюновнинг устидан оширди. Тўп олис устун ёнидан ўтиб кетди...\n34' Артур етказган узатмани Холид эгаллаб олди\n33' Ғаниевнинг зарбасидан кейин тўп рекошет ҳолатида майдонни тарк этди.\nБурчак тўпи тепамиз\n32' ГООЛ! Данило Асприлло, 1:1! Жарима майдончамизга кириб келди ва ерлатиб берилган зарба билан дарвозани ишғол қилди.\n30' Бурчакдан тўпни кетма-кет икки марта киритди Умар Абдулраҳмон. Хавф бартарф этилди\n29' Диакий тўпни кўкраги билан эгаллаб, жарима майдончасига кирмоқчи бўлди. Каримов тўпни майдон ташқароисига тепиб юборди\n28' Геворкян жаримадан йўллаган зарбани ҳимоячилар қайтаришди\n27' Бурчакдан етказилган узатмани меҳмонлар эгаллаб, ҳимоядан чиқаётган эдилар. Геворкян тўпни эгаллади, аммо уни чалишди. Жарима зарбаси\n26' Вуууҳ! Баҳром Абдураҳимов жарима майдончаси бурчагидан хавфли зарба йўллади. Холид зарбани қайтарди\n23' Геворкяннинг бу галги узатмасини ҳимоячилар қайтаришди\n23' Қарши ҳужумда қаршиликлар бурчак тўпи ишлашди\n21' "Насаф" ҳимоядан яхши чиқдию, аммо ҳужумни тезкор ривожлантира олмади\n18' Ғаниев ўнг қанотдан рақиб жарима майдончасига узатма берди. Ҳимоячи қайтарган тўпни Раҳматуллаев жарима майдончаси чизиғи устида эгаллади ва зарба йўллади. Зарба кучли чиқмади, тўпни ҳимоячи қайтарди\n17' Хавфли вазият! Ўнг қанотдан етказилган узатмани Дуглас эгаллади ва яқин масофадан зарба беришга муваффақ бўлди. БАхтимизга ноаниқ\n17' Абдулраҳмон узатган тўпни Алланиёзов қайтарди\n16' "Айн" бурчак тўпи ишлади\n14' Маматказин кутилмаганда тўпни рақибга олдириб қўйди. Иброҳим чап қанотдан жарима майдончасига кирди ва дарвозабон майдончасига узатма берди. Суюнов иккинчи уринишда тўпни эгаллади\n13' Умар Абдулраҳмоннинг товон билан узатмасидан сўнг ҳужумчи офсайдда қолди.\n11' Меҳмонлар ўнг қанотдан "Насаф" дарвозабон майдончаси яқинига узатма беришди. Хавфли бўлди, вакилларимиз хавфни бартараф этишди\n10' Абдухолиқовнинг узатмасидан кейин Абдураҳимов олдинга ўтди, аммо рақиб жарима майдончаси олдида ҳимоячидан ўтиб кета олмади\n8' Сайдулло Раҳматов чап қанотдан рақиб жарима майдончасига ерлатиб узатма берди. Ҳимоячи тўпни вазиятдан узоқлаштирди\n7' Иброҳим Диакий огоҳлантирилди. У тезкор ҳужумга ўтаётган Раҳматуллаевни ортдан чалди\n6' Ўнг қанотдан етказилган узатмани Амирлик ҳимоячиси қайтарди\n5' "Насаф" босимни давом эттирмоқда\n4' Ўйин ажойиб бошланди. Давом этамиз\n1' ГООООООЛ! Мақсуд Каримов, 1:0! Бурчакдан етказилган узатмани "Насаф" футболчиси бош билан ортга уриб юборди. Олис устун ёнида ҳимоячи тўпни дарвозага жойлаб қўйди!\n1' "Насаф" дастлабки ҳужумдаёқ бурчак тўпини ишлади\n' Жамоалар майдон марказида саф тортишди. ОФК собиқ бош котибининг вафоти муносабати 1 дақиқа сукут сақланади\n' Ассалому алайкум, қадрли футбол мухлислар! Осиё чемпионлар лигаси гуруҳ босқичининг 5-турига етиб келдик. "Насаф" ўз майдонида БААнинг "Ал-Айн" клубини қабул қилмоқда.


9 ойлик бахт | Суғдиёна биринчи аёллар электрон журнали\nТОКСИКОЗГА ҚАРШИ XАЛҚ ТАБОБАТИДАН ФОЙДАЛАНИНГ!\nМинг дардга даво асал ҳомиладорликдаги токсикозда ҳам жуда фойдали саналади. Батафсил... Янги шарх қўшиш БЎЛАЖАК ОНАЛАР УЧУН МАХСУС 8 СПОРТ ТУРИ\nЯнги кунни қарши олишда бажарилган мураккаб бўлмаган машқлар организмга қувват бағишлайди. Батафсил... Янги шарх қўшиш Ҳомиладор аёлларга қандай ичимликлар мумкин Фарзанд кутаётган аёл овқатланиш тартибига жиддий эътибор бериши кераклигини яхши биласиз. Бу борада жуда кўп керакли тавсиялар билан ўртоқлашганмиз. Бу сафар эса суюқлик миқдори ва қайсилари ман этилиши ҳақида сўзламоқчимиз. Батафсил... Янги шарх қўшиш ҲОМИЛАДОРЛИКДА СУТ ИСТЕЪМОЛ ҚИЛИШ МУМКИНМИ? Сут витамин ва микроэлементларга бой ичимлик. Агар организмингиз аввалдан уни ҳазм қилишга қийналса, ҳомиладорликда сутдан воз кечган афзал. Аммо, олдин ҳеч қандай муаммо бўлмаган экан, уни бу нозик паллада ичиш мумкин, ҳаттоки зарур! Батафсил... Янги шарх қўшиш ҲОМИЛАДОРЛАР УЧУН ЖИСМОНИЙ МАШҚЛАР\n1.Ўтирган ҳолатда оёқ мушакларини ҳаракатга келтиринг.\nБатафсил... Янги шарх қўшиш ҲОМИЛАДОР АЁЛЛАРГА ТАВСИЯЛАР\nСиз айни пайтда жуда муҳим даврни бошдан кечираяпсиз. Нарса ва ҳодисаларни муҳим ва номуҳимга ажратинг. Ўзингизга эътиборли бўлиб, атрофдаги баъзи ҳодисларга кўз юминг.Сиз айни пайтда жуда муҳим даврни бошдан кечираяпсиз. Нарса ва ҳодисаларни муҳим ва номуҳимга ажратинг. Ўзингизга эътиборли бўлиб, атрофдаги баъзи ҳодисларга кўз юминг.Батафсил... Янги шарх қўшиш «БАЧАДОН НАЙИ ОЛИБ ТАШЛАНСА... ҲОМИЛАДОР БЎЛОЛАМАНМИ?»\nБатафсил... Янги шарх қўшиш БАЧАДОН БЎЙНИДАГИ ТИҚИЛМА ХАВФЛИМИ?\nБатафсил... Янги шарх қўшиш Ҳомиладорлик ва тиш оғриғи\nҲомиладорлик даврида она организми икки жон – ўзи ва бўлажак фарзанди учун “ишлайди”. Айниқса, ҳомиланинг суяк тизими кўп миқдорда кальций моддасини талаб этади. Бу модда етишмаганида эса тиш ва милкларнинг зарарланиш ҳолатлари тез-тез учраб туради. Батафсил... Янги шарх қўшиш ҲОМИЛАДОРЛИКДАГИ КИНДИК ЧУРРАСИ\nЧексиз қувонч тақдим этувчи ҳомиладорлик даврининг ўзига яраша қийинчиликлари ҳам йўқ эмас. Шишлар, бош оғриғи, бошқоронғулик, қон босимининг ошиши, қорин терисидаги тиртиқлар деярли ҳар бир ҳомиладор аёл учун таниш ҳолатлардир. Айрим аёлларда эса ҳомила катталашиб боргани сари қорин бўшлиғи девори мушаклари ўз таранглигини йўқотиб, киндик чурраси пайдо бўлишига мойиллик туғдиради. Бу ҳолат ҳомиладор аёл учун хавфли эмасми? Келинг, шу ҳақида маълумотга эга бўламиз...\nҲомиладорликдаги буйрак хуружлари


Бизга ёзадилар: АКЦИЯДОРНИНГ ҲУҚУҚИНИ КИМ ҲИМОЯ ҚИЛАДИ? | TURONZAMIN\nБизга ёзадилар: АКЦИЯДОРНИНГ ҲУҚУҚИНИ КИМ ҲИМОЯ ҚИЛАДИ?\nPosted on 04/14/2008 by TURONZAMIN\nЎзбекистон Республикаси Президенти Ислом Каримовга очиқ хат\n2001 йилда қарилик кунимда яраб қолар деб Денов туманидаги «Бободеҳқон бозори” ОТАЖнинг 35,8 фоиз акцияларини турмуш ўртоғим билан бирга сотиб олгандик. Ўша йил якуни бўйича жамият акциядорларининг умумий ҳисобот йиғилишида бошқарув раиси Зиёдулла Алмардоновнинг ҳисоботида кўрсатилишича, ҳар бир акцияга 254 сўмдан, яъни ўша йилдаги инфляция даражасинини ҳам қоплай олмайдиган миқдорда дивидент пули ҳисобланганини эшитиб, ўта ранжидик. Кун тартибидаги бошқарув раисини сайлаш масаласи юзасидан туман ҳокими ўринбосари сўз олиб, туман ҳокими З. Алмардоновни бозор бошқаруви раислигига қайта сайлашни тавсия қилганини айтди. Масала овоз бериш бюллетенлари орқали овозга қўйилганида умумий йиғилишда иштирок этаётган овоз берувчи акция эгаларининг қонун ва жамият уставида белгиланган 75 фоиз овозларини ололмаган ҳолда З. Алмардонов номзоди тасдиқланмай қолди. Шунда туман ҳокими ўринбосари (кузатув кенгаши раиси) қонунга зид бўлса ҳам, масалани очиқ овоз йўли билан қайта овозга қўйганида умумий йиғилишда иштирок этаётган 69 та акциядордан, яъни ҳоким ўринбосари ва 66 нафар бозор ходимларидан иборат бўлган акциядорлар эски раис номзодини ёқлаб овоз берди. Табиийки, биз иккаламиз қарши овоз бердик. Раислик қилувчи эса 98,5 фоиз овоз билан З. Алмардонов сайланди, деб йиғилиш қарорига ёзиб қўйди.\n1996 йил 26 апрелда қабул қилинган “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуннинг 76-моддасига кўра, акциядорларнинг умумий йиғилишида овоз бериш “Жамиятнинг овоз берувчи битта акцияси — битта овоз” қоидасига мувофиқ ўтказилади, дейилган. Шу қонуннинг 77-моддасида эса жамияти овоз берувчи акцияларининг эгаси бўлмиш акциядорларнинг сони 100 дан ортиқ бўлганида жамият акциядорларининг умумий йиғилиши кун тартиби бўйича овоз бериш фақат бюллетенлар орқали амалга оширилади, дейилади (ўша пайтда овоз берувчилар сони 100 тадан ортиқ эди).\nНизо судга бориб тақалганида фуқаролик ишлари бўйича биринчи инстанция суди низони Алмардонов фойдасига ҳал қилди. Давлат Тўраев раислигида Сурхондарё вилояти аппелеция ҳайъати ҳам жамиятнинг овоз берувчи акцияси битта овоз эканини бир чеккага суриб қўйиб, “Битта акциядор — битта овоз” дейилган қоидани қўллаб, биринчи инстанция суди ҳал қилув қарорини ўз кучида қолдирди. Давлат Тўраев бошлиқ аппелация ҳайъатининг бу хилдаги номаъқулчиликларини “Ҳуррият” газетасининг 2003 йил 26 февралдаги сонида “Бир акциядор неча овозга эга?” деган мақоламда фош этган эдим. Олий суднинг фуқаролик ишлари бўйича Раёсати раиси Бобоқулов ҳам қуйи судни қўллади. Бундан руҳланган туман ҳокими ўринбосари (кузатув кенгаши раиси) кейинги умумий мажлисларда ҳам З. Алмардонов номзоди қонун ва жамият уставида белигланган 75 фоиз овозни йиға олмаса ҳам “сайланди” деб, ёзиб қўяверди.\nСизнинг 2003 йил 24 январда чиққан “Ўзбекистон иқтисодиётида хусусий сектор улуши ва аҳамиятини тубдан ошириш чора-тадбирлари тўғрисида”ги ПФ-32-02 сонли Фармонингизда акциядорлик жамияти директори (бошқаруви раиси) акциядолар умумий мажлисида асосан танлов йўли билан сайланиши кўрсатилган эди. Шу сабабдан жамият акциядорларининг 2004 йил 28 июль кунидаги умумий йиғилишида жамият бошқаруви раиси танлов асосида сайланди. Мазкур масала бўйича овоз бериш бюллетенларига З. Алмардонов ва мен киритилиб, умумий йиғилишда иштирок этаётган овоз берувчи акциялар эгаси бўлмиш акциядорларнинг 80 фоиздан ортиқ овозлари билан бозор бошқаруви раиси лавозимига сайландим.\nИш фаолиятимининг биринчи куниданоқ йиллар давомида бозорда сурункасига давом этиб келаётган талон-тарожлик ва бошқа қонунбузарликларга қарши кураш олиб бордим. Бозор ҳудудида ўтган йиллар мобайнида 190 та дўкон ва ошхона ва бошқа шахсий тижорат муассасалари қурилиб, уларнинг 15 фоизи 1970-90 йилларда бунёд қилинган савдо бостирмалари (навеслари) тагига қурилган. Бозор ҳудудида бир вақтнинг ўзида 1100-1200 сотувчи савдо қилиб, савдо расталарида жой етишмагани сабабли уларнинг 150-160 тачиси савдо павильонлари орасидаги очиқ майдонларда, йўлакларда ўтириб савдо қилишарди. Натижада автоулов у ёқда турсин, пиёда одамнинг ҳам бозорда юриб, савдо-сотиқ қилиш амри маҳол эди.\nБозорнинг бундай ачинарли ҳолатга келиб қолиши сабабларини билиш учун “Бобобеҳқон бозори” ОТАЖнинг ташкил топиши ва фаолияти билан боғлиқ қонун ҳужжатлари билан таниша бошлаганимда қатор муаммоларга дуч келдим.\n1. Денов туман ва шаҳрида азалдан “Ўзбектайёрлавсавдо” ташкилотида, яъни кооператив мулкка тегишли нодавлат деҳқон бозорлари фаолият юритиб келганлар. Ўзбекистон Республикаси Президентининг 1994 йил 21 январдаги 475-сонли Фармонида “Савдо ва хизмат кўрсатиш соҳаси объектларини, шунингдек, улар жойлашган ер участкаларини жисмоний ва юридик, шу жумладан, хорижий шахсларга хусусийлаштириладиган объектларни сотиб олишда улар фойдаланадиган маблағларнинг манбалари бўйича декларацияни улардан талаб қилмаган ҳолда танлов асосида хусусий мулк қилиб сотишга рухсат берилсин” дейилади. 1991 йил 19 ноябрдаги Давлат тасарруфидан чиқариш ва хусусийлаштириш тўғрисида”ги 425-XII-сонли Қонуннинг 1-моддасига биноан “Хусусийлаштириш — жисмоний шахсларнинг ва давлатга тааллуқли бўлмаган юридик шахсларнинг оммавий мулки объектларини ёки давлат акциядорлик жамиятларининг акцияларини давлатдан сотиб олиши”дир. Шуларни ҳисобга олиб, Вазирлар Маҳкамаси ўзининг 1996 йил 5 матдаги 82-сонли қарорида “Деҳқон ва буюм бозорларини очиқ турдаги акциядорлик жамиятларига айлантиришда акцияларнинг назорат пакетини туманлар (шаҳарлар) ҳокимликларига ёки уларнинг ваколатли органларига, шу жумладан, “Ўзтайёрловсавдо” ташкилотлари улушларини сотиб олиш ҳисобига бириктириб қўйиш ҳақида кўрсатма бериб, Давлат мулки қўмитаси, Молия вазирлиги, “Ўзтайёрловсадо” уюшмасига тижорат банклари ҳудудий бошқармалари билан биргаликда акцияларнинг назорат пакетини туманлар (шаҳарлар) ҳокимликларга босқичма-босқич сотиш механизмини аниқлашни буюради.\nЛекин Давлат мулки қўмитасининг ўша пайтдаги раиси Виктор Чжен Молия вазирлиги ва “Ўзтайёрловсавдо” уюшмасининг бу ҳақдаги фикрини сўраб ўтирмасдан 1996 йил 25 мартда “Деҳқон бозорлари ва буюм ярмаркалари негизида очиқ турдаги акциядорлик жамиятлари ташкил этиш механизмини тасдиқлаб, унинг 1-бандида бозорлар жойлашган ер участкалари қийматини акциядорлик жамияти устав фондига ҳокимиятнинг 51 фоизига тенглаштиришни топширади. Аммо мазкур механизм Адлия вазирлигида Давлат рўйхатидан ўтказилмагани сабабли кучга кирмай қолади. 1996 йил 26 апрелда “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонун қабул қилиниб, шу йилнинг 10 июнида кучга киради.\nМазкур Қонуннинг 11-моддаси 4-бандига биноан жамиятни таъсис этиш ва унинг уставини тасдиқлаш тўғрисидаги ва муассис томонидан жамият акциялари ҳақни тўлаш учун топширилаётган қимматли қоғозлар, бошқа мулкий ҳуқуқлар ёки пул билан баҳоланадиган бошқа ҳуқуқларнинг пулда баҳоланишини тасдиқлаш тўғрисидаги қарорлар муасссислар томонидан бир овоздан қабул қилинади. 19-моддасида эса жамият Устав фонди акциядорлар сотиб олган акцияларнинг номинал қийматидан ташкил топиши кўрсатилган.\nШуларга қарамасдан Денов шаҳар ҳокими ўзининг 1996 йил августдаги 338-сонли қарори билан шаҳардаги деҳқон бозорининг фойдаланувида бўлган 30000.0 кв.м. ер участкасини ҳокимлик қошида тузилган нархлаш комиссияси баҳолаган пул миқдорида акциядорлик жамияти устав фондига киритади. Денов тумани ҳокими эса ўзининг 1996 йил 20 ноябрдаги 559-сонли қарори билан тумандаги деҳқон бозори жойлашган 23000.0 кв.м. ер участкасини ҳокимлик қошидаги нархлаш комиссияси баҳолаган қийматда акциядорлик жамияти устав фондига киритади. Бозорлар жойлашган ер майдонларининг туман ва шаҳар ҳокимликлари қошидаги нархлаш комиссияси белгиланган қиймати борасида муассисларнинг розилиги олинмаган. Шаҳар ҳокими ўзининг 1996-97 йиллардаги қарорлари билан туман ҳокими эса 1998-99 йиллардаги қарорлари билан 24550.0 кв.м. ер участкасини қонунда белгиланган тартибда бозор ҳисобидан чиқармаган ҳолда бошқа шахсларга бозор ҳудудида тижорат бинолари (дўкон, ошхона, дорихона ва ҳоказо) қуриш учун тарқатиб берган. Икки бозор ҳудудида жами 28 450 кв. метр ер майдони қолган. Сўнгра иккала бозор ягона Денов туман «Бободеҳқон бозори” ОТАЖга бирлаштирилиб, унинг Низоми 2000 йил 27 декабрда Сурхондарё вилоят Адлия бошқармасида давлат рўйхатидан ўтказилган. Устав фондидаги ҳокимиятнинг 51 фоизлик улуши эса тўлдирилмасдан қолган.\nШунингдек, Вазирлар Маҳкамасининг 2003 йил 28 июлдаги 330-сонли қарори билан тасдиқланган илованинг 6-бандида: “…бозорни ташкил этиш бозор ташкил этиш учун ажратилган ер участкасини ижарага олувчи юридик шахс томонидан таъминланади, кўрсатиб ўтилган юридик шахс очиқ акциядорлик жамияти шаклида ёки маъсулияти чекланган жамият шаклида ташкил этилади, унинг муассисларидан биттаси мажбурий тартибда устав жамғармасида улуши камида 51 фоиз бўлган жойлардаги давлат ҳокимияти органлари бўлиши керак”лиги кўрсатилган эди. Мазкур қарорнинг 47-бандида эса “Бозор фаолияти: қонун ҳужжатларида белгиланган тартибда ер участкасининг ижара шартномаси тўхтатилганда; қонун ҳужжатларида белгиланган тартибда, томонлардан бирининг ташаббуси билан ер участкасининг ижара шартномаси муддатидан олдин бекор қилинганда; қонун ҳужжатларида белгиланган тартибда бозорни жойлаштиришга ажратилган ер участкаси давлат эҳтиёжи учун олиб қўйилганда; Ўзбекистон Республикаси қонун ҳужжатларида назарда тутилган бошқа ҳолларда тўхтатилади” дейилган. Туман ҳокимлиги эса Вазирлар Маҳкамаси қарорида белгиланган мазкур ҳуқуқий эътибор қилмаган.\nШу боисдан бозорлар жойлашган ер майдони ҳуқуқий жиҳатдан акциядорлик жамияти Устав фондига қиймати киритилмасдан ижарага берилиши очиқ-ойдин бўлиб қолган.\n2. “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонунда акциядорлик жамияти кузатув кенгаши аъзоларини сайлаш ва уларнинг ваколатларини муддатидан илгари тўхтатиш акциядорлар умумий йиғилишининг мутлақ ваколатларга киритилган бўлиб, мазкур масалалар ҳал қилиш учун жамиятнинг кузатув кенгашига берилиши мумкин эмаслиги, жамият кузатув кенгашининг раиси кузатув кенгаши аъзолари томонидан уларнинг ўзлари орасидан кўпчилик овоз билан сайланиши, кузатув кенгаши мажлисини ўтказиш учун квориум кузатув кенгашига сайланган аъзоларининг 75 фоиздан кам бўлмаслиги кўрсатилган.\nБироқ Денов туман ҳокимининг ижтимоий ва иқтисодий масалалар бўйича ўринбосари Зокиржон Арипов эса кузатув кенгашининг бўшаган аъзоси ўрнига… кузатув кенгашининг 2004 йил 16 мартдаги қарори билан аъзо бўлиб кирган ҳамда кузатув кенгаши аъзолиги лавозимига сайланиб олган.\n3. Ўзбекистон Президентининг 2003 йилдаги ПФ 32-02 сонли Фармонида ижрочи орган томонидан келгуси йил учун ишлаб чиқиладиган бизнес режаси акциядорлик жамятларининг умумий йиғилиши томонидан ёки унинг топшириғи билан кузатув кенгашлари томонидан тасдиқланиши, ишлаб чиқаришни ўстириш, фойда олишни кўпайтириш ва дивидентларни тўлаш ана шу бизнес режанинг энг муҳим кўрсаткичлари бўлиши кераклигини, директор (бошқарув раиси) йиллик бизнес режа қандай бажарилаётгани тўғрисида ҳар чоракда кузатувчи кенгаш олида ҳисобот бериши, кузатувчи кенгаш йиллик бизнес бизнес режа қўпол равишда бузилган ёки тасдиқланган параметрларини бажариш барбод этилган ҳолларда директор (бошқарув раиси) билан ишга ёллаш ҳақидаги шартномани муддатидан илгари тўхтатиш ҳуқуқига эга экани кўрсатилган.\nЛекин мен бозор бошқаруви раиси лавозимида ишлаган бир йил мобайнида бозордаги тушум аввалги йилдагига нисбатан 80 фоиз, пул ҳисобида эса 76 миллион сўмга, соф фойда 2,5 бараварга, дивидент пуллари эса 3 бараварга ошди. Бозорда ерда ўтириб савдо қилиб келган сотувчиларнинг деярли барчаси учун янги бостирмалар қурилиб, улар савдо расталарида савдо қила бошладилар. Маҳаллий бюджетга 37,5 миллион сўм қўшилди. Банккка нақд пул кирими сезиларли даражада ўсди. Йил мобайнида кузатув кенгаши томонидан бирорта норозилик аломати билдирилмади.\nМен билан тузилган ишга ёллаш шартномасиннг амал қилиш муддати 2005 йил 28 июнда тугади.\n“Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонунга мувофиқ, молия йили йили тугаганидан сўнг кўпи билан 6 ой ичида ўтказилиши мажбурий бўлган акциядорларнинг умумий ҳисобот йиғилишида жамиятнинг бошқарув раиси билан бир йил муддатга тузилган шартноманинг амал қилиш муддатини узайтириш ёки бекор қилиш тўғрисида ҳар йили қарор қабул қилиниши лозим. Лекин жамият кузатув кенгаши лавозимини ноқонуний эгаллаб олган З. Арипов ва кузатув кенашига сайланган бешта аъзодан 2 таси Р. Набиев ва С. Алимовлар қонунда белгиланган квориумнинг 40 фоизини таъминлаган ҳолда 2005 йил 5 июлида «Бободеҳқон бозори” ОТАЖ бошқаруви раиси Ю. Раҳимов билан ишга ёллаш шартномаси амалдаги қонунчиликка асосан бекор қилинсин”, дейилган қонуний кучга эга бўлмаган қарорини қабул қилган.\nЖамият акциядорларининг 2005 йил 11 июлдаги умумиий йиллик ҳисобот йиғилиши баённомасининг акциядорларга тарқатилган нусхасида З. Алмардонов умумий йиғилишда иштирок этаётган овоз берувчи акция эгаларининг 59 фоиз овози билан жамият бошқаруви раиси вазифасига тасдиқланди, деб кўрсатилган. Бироқ жамият уставига кўра, жамият бошқаруви раиси акциядорларнинг умумий йиғилишида иштирок этаётган овоз берувчи 75 фоиз овозлари билан тасдиқланиши лозим эди. Бунга кейинчалик ақли етган З. Арипов менинг номзодга нисбатан 25 фоизлик қарши овозимни, яъни 2056 та акция бюллетенининг устидан “бузилган” деб ёзиб, З. Алмардонов номзодини ёқлаб овоз берган овозлар сонини 80,7 фоизга етказиб қўяди.\nМазкур умумий йиғилишнинг овоз бериш бюллетенлари пакети бошқа суд таркибида очилиб кўрилганида ҳамда мутахассис томонидан ўрганилганида мен тўлдирган овоз бериш бюллетенининг бузилмагани аниқланди.\nМасала судга бориб тақалганида ташаббусни ўз қўлига олган, айни пайтда мазкур ишдан З. Алмардонов туфайли манфаатдор бўлган ФИБ Қумқўрғон тумани суди раиси Давлат Тўраев мазкур низони суднинг 2007 йил 19 декабрдаги мажлисида шахсан ўзи кўриб чиқди. Вазирлар Маҳкамасининг 2003 йил 19 апрелдаги 189-сонли қарор билан тасдиқланган акциядорлик жамиятларининг кузатув кенгаши тўғрисидаги Намунавий низомнинг 16-бандидаги: “Кузатувчи кенгаш раиси, агар кузатувчи кенгашнинг қарори билан ушбу ваколатлар бошқа бирор шахсга юклатилмаган бўлса, яккабошчилик ижро этувчи орган (директор), коллегиал ижро этувчи орган (бошқарув, дирекция) раҳбари ва аъзолари, бошқарувчи ташкилот ёки бошқарувчи билан тузилган шартномаларни жамият номидан имзолайди” дейилган матннинг “…тузилган шартномаларни жамият номида имзолайди” деган жойини “…шартномалар тузади” деган жумлалар билан алмаштириб қўяди.\nМазкур маккорлик туфайли Давлат Тўраев “Шундай ҳолда Низом ва меҳнат қонуни талаби бўйича ижроия орган (директор) билан ишга ёллаш меҳнат шартномасини узайтириш тўғрисида қарор қабул қилиш ваколат фақат кузатув кенгаши раисига берилган” деган сохта хулоса чиқариб, низони қишлоқдоши З. Алмардоновнининг фойдасига ҳал қилади ва уни мансабда сақлаб қолади.\nМансаб мансаб-у, лекин мен бозор бошқаруви раиси бўлиб ишлаган пайтда бозордаги кунлик тушум 270-280 минг сўмга кўпайтирилиб, бунинг пасайтирилиши мумкин эмасди. З. Алмардонов ва унинг ҳомийлари эса жиғилдонлари доимо тўлиб туришни талаб қиларди. Шунда у узоқ ўйлаб ўтирмасдан бозор балансидаги қатор кўчмас мулк объектларини арзон баҳоларга ноқонуний равишда нархлаб сота бошлади. Булар ҳам камчлик қилган кўринади, бозор ҳудудидаги полиз маҳсулотларини сотиш, керак бўлганида автомашиналар, шу жумладан, ўт ўчиргич машиналар бурилиши учун қолдирилган очиқ майдонда еб тўймас З. Алмардонов бозор ҳисобидан дўкон қуриб, ўз қариндоши номига расмийлаштиради. Сўнгра эса электрон биржада… арзон нархда ўзи сотиб олади. Пировардида бозордаги пул йиғими режаси бажарилмаётганлиги учун туман ҳокими Абдусамад Ҳожиқулов ва бозор бошқаруви раиси З. Алмардонов 2006 йилнинг 9 ойи якуни бўйича вилоят ҳокимидан ҳайфсан оладилар. Бироқ савдо базасининг сезиларли камайиб кетганлигидан биргина ҳайфсан билан кунлик тушумни кўтаришнинг иложи бўлмай қолади.\nВаҳоланки, вилоят ҳокимининг ҳайфсани З. Алмардонов учун мукофот ёинки рағбат даражасидаги бир тортиқдир. Чунки у жиноят ишлари бўйича Сариосиё туман судининг ҳукми билан 20 миллион сўм атрофида жарима тўлаб, муқаррар қамоқ жазосидан қутулиб қолди. Аслида бу жазони оғирлаштирадиган яна бир ҳолат мавжуд эдики, бундан асло кўз юмиб бўлмайди. Яъни, туман ҳокимлиги ва бозор маъмурияти ўртасида давлат улуши ҳисобидан бозор орқали келган 15,5 миллион дивидент пули хомталаш қилинган. Бу жиноят, афсуски, тергов ва судинг назаридан “четда қолди”. Бу орада туман ҳокимининг собиқ ўринбосари З. Арипов амнистия акти туфайли озодликда қолишга эришди. Бироқ бу шоввозлар ишсиз қолишгани йўқ, З. Ариповга Денов туман ижтимоий таъминот идораси тортиқ қилинди, З. Алмардонов эса туман ҳокимлиги ишончномаси билан судларда ҳокимлик манфаатларини ҳимоя қилиш ваколати билан сийланди.\n“Ҳуқуқ” газетасининг 2007 ил 12 апрел сонида босилган “Ҳақиқат устунми ёки манфаат?” номли мақоламда ФИБ Қумқўрғон туманлараро судида 2005 йил 19 декабридаги ҳал қилув қарори тафсилотларини қисман ёритиб, З. Ариповнинг «Бободеҳқон бозори” ОТАЖ акциядорларининг умумий йиғилишида кузатув кенгаши аъзолигига сайланмаганини, суд эса қонунга зид бўлган бу ҳолатга умуман эътибор бермасдан 2005 йил 5 июлдаги кузатув кенгаши раиси ва икки аъзоси билан кузатув кенгаши қонуний қарор қабул қилган деб, судья Давлат Тўраев ноҳақ хулоса чиқарганини ёзган эдим.\nБундан норози бўлиб Олий суд раиси номига протест киритишини сўраб ёзган аризам ҳам фуқаролик ишлари бўйича судлов ҳайъати раиси Х. Ёдгоров томонидан султон суягини хорламас қабилида кўриб чиқилиб, илтимосларим рад қилинди.\nШунингдек, мақолада, режа бажарилмай қолавергач, З. Алмардонов “ўз аризасига биноан” лавозимидан озод қилинди. Янгидан тайинланган раис Ф. Эргашев қайтадан авж ола бошлаган талон-тарожликка чек қўйиб, нақд пул тушуми ва ишлар аҳволини ўнглаётган бир пайтда туман ҳокими бозорга ташриф буюриб, оғзаки кўрсатмаси билан уни ишдан четлаштириб, ўрнига бошқа шахсни тайинлади. Натижада кунлик тушум шу кундан бошлаб, ўрта ҳисобда 60 мингга камая бошлади. Денов туман ҳокими учун қонуннинг аҳамияти йўқми, деган савол туғилиши мумкин? Менимча, гап аҳамиятда эмас, уларни тушуниб етишида бўлса керак. Чунки, туман ҳокими Абдусамад Ҳожиқулов вилоят ташкилоти раҳбарига ёзган хатида “…тумандаги «Бободеҳқон бозори” ОТАЖда ҳозирги кунда Вазирлар Маҳкамасининг 2003 йил январдаги ПФ 32-02 сонли Фармони талаблари бажарилмай келмоқда” деган. Вазирлар Маҳкамасининг қарори билан Президент Фармонининг фарқига бормаган туман ҳокими Абдусамад Ҳожиқуловдан яна нима кутиш мумкин?\nБиргина ҳоким шундайми деб ўйласак, собиқ бозор бошқаруви раиси З. Алмардонов ҳам 2004 йил 16 мартда «Бободеҳқон бозори” ОТАЖ низомининг янги таҳририни тайёрлаганда низомнинг кириш қисмига айнан шу жумлаларни киритган. Бундан кўринадики, З. Алмардонов ўзининг саводсизлигини ана шу дардга мойил ҳокимга ҳам юқтирган. Шу боисдан ҳокимни акциядорлик жамиятидаги давлат улуши сифатида ернинг устав фондига киритилиши билан боғлиқ қонунбузарликни тушунишга ундаш унчалик тўғри бўлмас. Чунки, такрор айтамиз, Президент фармони билан Вазирлар Маҳкамаси қарорининг фарқига бормайдиган одамга ўзига хос мураккаб қонунбузарликни тушунтириш тошга курак ургандай гап.\nУстига устак, Давлат мулки қўмитаси раиси ўринбосари А. Далиев Денов туман ҳокимининг 2007 йил 7 декабрдаги хатига жавобан 2007 йил 29 декабрдаги хатида “…Бободеҳқон бозори” ОАЖнинг устав фондидаги 51 фоиз давлат улуши бозор жойлашган ер участкаси ҳисобига шаклланган”лигини билдирган.\nБозор иқтисодиётига ўтишда асосий роль ўйнайдиган ташкилотнинг юқори мансабдаги раҳбарнинг тушунчаси шу бўлса, Ўзбекистон Республикаси Олий суди мансабдор раҳбарининг низони ҳал этишдаги муносабати шундай бўлса, Сизнинг номингизга ёзилган аризаларим ҳал қилиниши учун уларнинг ўзларига юборилса, мен нима қилай?!\nКамоли эҳтиром билан,\nСурхондарё вилояти Денов туманидаги\n“Бободеҳқон бозори” ОТАЖ акциядори,\nтехника фанлари номзоди Йўлдош Раҳимов\n(Денов шаҳри, Ш. Рашидов кўчаси, 237А)\n« Ризо Обид:Она тилим – буюк хазина! Ризо Обид׃ Она тилим- буюк хазина! »


Самарқанд давлат университети ҳузурида ихтисослаштирилган мактаб ташкил этилди | NORMA.UZ\nУ аниқ ва табиий фанлар бўйича чуқурлаштирилган билим беради. Ҳукумат 17 август куни тегишли қарорни қабул қилди.\n2019/2020 ўқув йилидан бошлаб аниқ ва табиий фанларга ихтисослаштирилган мактабнинг 7-синфига танлов асосида қабул бошланади. Жами 120 нафар ўқувчи, иккита йўналишнинг (кимё-биология ва физика-математика) ҳар бирига 60 нафардан қабул қиладилар. Келаси йилдан бошлаб мактабнинг имкониятлари ва мавжуд талаб ва эҳтиёждан келиб чиққан ҳолда қабул қилиш квоталарига ўзгартиришлар киритилиши мумкин.\nҚуйидагилар ташкил этилаётган мактабнинг асосий вазифалари ҳисобланади:\nфизика, математика, кимё ва биология фанлари бўйича иқтидорли ўкувчиларни танлаш, уларга замон талаблари даражасида чуқурлаштирилган билим бериш, олий таълим тизими учун юқори интеллектуал салоҳиятли ёшларни тайёрлаш;\nмустақил таълим олиш ҳамда илмий-ижодий иш билан шуғулланиш кўникмаларини шакллантириш ва истиқболда ривожлантириш;\nиқтидорли ўқувчиларнинг республика ва халқаро танловларда иштирок этишини таъминлаш;\nтаълим жараёнига ўқитишнинг инновацион ва самарали усулларини, ривожланган хорижий мамлакатлар тажрибасини, илғор педагогик ва ахборот технологияларини кенг жорий этиш;\nюқори касб маҳоратига эга бўлган профессор-ўқитувчиларни жалб этган ҳолда ўқитиладиган умумтаълим фанлари бўйича махсус дарсликлар, электрон ўқув адабиётлари, методик ишланмалар яратиш.\nМактаб битирувчиларига давлат намунасидаги умумий ўрта таълим тўғрисидаги расмий ҳужжатлар берилади.\nМактаб Самарқанд шаҳар, Даҳбед кўчаси, 45-уй манзилида жойлашган Тошкент давлат иқтисодиёт университети Самарқанд филиалининг биносида жойлаштирилади. Ўз навбатида ТДИУ филиалига Профессорлар кўчасида (51-уй) жойлашган Самарқанд молия ва иқтисодиёт коллежининг биноси берилади.